
Informatīvajā ziņojumā par “Latvijas kosmosa nozares attīstību un dalību Eiropas Kosmosa aģentūra asociētās dalībvalsts statusā kopš 2020. gada” (turpmāk – ziņojums) ietvaros iekļauti šādi būtiskākie analītiskie Latvijas kosmosa nozares attīstības aspekti:
1) Latvijas kosmosa stratēģijas 2021.–2027. gadam izpildes novērtējums,
2) Latvijas un Eiropas Kosmosa aģentūras (turpmāk – EKA) sadarbības analīze pēc Asociētās dalībvalsts līguma noslēgšanas, kas stājās spēkā 2020. gada 27. jūlijā,
3) jaunais Latvijas kosmosa nozares pārvaldības modelis, ņemot vērā nozares starpdisciplināro raksturu,
4) Latvijas EKA ietvarā īstenoto aktivitāšu sociālekonomiskās atdeves izvērtējums.
Latvijas kosmosa stratēģijas 2021.–2027. gadam izpildes novērtējums
Latvijas kosmosa stratēģijas īstenošanā ir panākts ievērojams progress, ko apliecina vairāku rezultatīvo rādītāju (KPI) pārsniegšana. Studiju programmās ir ieviesti 12 jauni kursi, kas pārsniedz sākotnēji izvirzīto mērķi (7), un aizstāvēto maģistra un doktorantūras darbu skaits sasniedz 78% no mērķa vērtības. Uzņēmējdarbības jomā ir vērojama liela aktivitāte – EKA iepirkumos piedalījušies 18 jauni dalībnieki, ir uzsāktas sadarbības ar lielajiem sistēmu integratoriem un noslēgti komerclīgumi par 15 miljoniem eiro, ievērojami pārsniedzot mērķi (9 miljoni eiro). Zemes novērošanas pakalpojumu izmantošana arī ir pārsniegusi izvirzīto mērķa vērtību, sasniedzot 16 izveidotus pakalpojumus.
Latvijas un Eiropas Kosmosa aģentūras sadarbības analīze
Kopš Asociētās dalībvalsts līguma stāšanās spēkā 2020. gada 27. jūlijā, sadarbība ar EKA ir bijusi ļoti veiksmīga. Latvijas sasniegtais EKA atdeves koeficients uz 2026. gada pirmo ceturksni ir 1,34, kas pārsniedz Latvijas kosmosa stratēģijā definēto mērķi, apliecinot, ka ieguldījumus EKA programmās industrija un zinātnieki atgūst projektu veidā. Ziņojumā tiek ieteikts turpināt asociētās dalībvalsts statusu uz nākamo 14 gadu termiņu, jo tas ir finansiāli izdevīgs un nodrošina pieeju visām EKA izvēles programmām.
Kosmosa nozares pārvaldības modelis
Nepieciešams pilnveidot Latvijas kosmosa nozares pārvaldību un starpinstitucionālo koordināciju. Jautājums par Latvijas kosmosa nozares pārvaldības modeli, koordinācijas mehānismiem, institucionālo atbildību sadalījumu un nepieciešamajiem resursiem tiks izvērtēts Latvijas Kosmosa nozares attīstības stratēģijas 2028.–2034. gadam izstrādes procesā, iesaistot valsts institūcijas, zinātniskās institūcijas, industrijas un nozares organizāciju pārstāvjus. 
Latvijas kosmosa aktivitāšu sociālekonomiskā atdeve
Oxford Economics secinājis, ka laika posmā no 2021. līdz 2025. gadam EKA projektu finansējums Latvijā nodrošināja būtisku ekonomisko atdevi, radot 185 darba gadus un 13,4 miljonu eiro IKP pienesumu. Šie dati liecina par spēcīgu ekonomisko ietekmi, kur katri 100 tiešie darba gadi kopumā atbalsta 160 darba gadus un katri 100 eiro tiešās pievienotās vērtības ģenerē 140 eiro Latvijas ekonomikā.
Kopumā ziņojums atspoguļo Latvijas ambīcijas un straujo progresu kļūt par nozīmīgu spēlētāju globālajā kosmosa ekosistēmā, balstoties uz inovatīvu pieeju un spēcīgu starptautisko sadarbību.
[bookmark: _Hlk231292254]IZM ir izstrādājusi ziņojumu, izpildot 2022. gada 21. jūnija Ministru kabineta sēdes protokollēmumā “Informatīvais ziņojums “Progresa ziņojums par sadarbību ar EKA asociētās dalībvalsts statusā” (#33 (MK), 73. §) 4. punktā doto uzdevumu.

Ekonomiskās sadarbības un attīstības organizācija (OECD, Organisation for Economic Co-operation and Development) raksturo kosmosa ekonomiku kā “visi pasākumi un resursi, kas veicina cilvēces pārvaldību, zināšanas, izpēti, izpratni un izmantošanu saistībā ar kosmosu”.[footnoteRef:1]  Tai ir būtiska loma sabiedrības attīstībā – kosmosa tehnoloģijas nodrošina virkni pakalpojumus, datus un informāciju, bez kuriem mūsdienu moderna valsts un sabiedrības nespēj iztikt. [1: https://www.oecd.org/en/topics/policy-issues/space-economy.html?utm_source] 

	Latvija, valsts ar nepilniem 2 miljoniem iedzīvotāju, saskata, ka tās potenciāls kosmosa ekonomikas jomā ir meklēt un aizpildīt inovācijām atvērtās nišas, kā arī izmantot vēsturisko mantojumu kosmosa tehnoloģiju un kompetenču jomā, kas sākotnēji tika attīstītas 20. gs. otrajā pusē un mūsdienās.[footnoteRef:2]  [2: https://www.izm.gov.lv/lv/media/22137/download?attachment] 

	Dažādi starptautiskie izdevumi apkopo datus par globālo kosmosa ekonomiku un viens no tiem World Economic Forum (McKinsey & Company) prognozē, ka līdz 2035. gadam kosmosa ekonomikas apjoms varētu sasniegt 1,8 triljonus ASV dolāru (izaugsmes temps aptuveni 9% gadā), pateicoties izmaksu samazināšanai un plašākai piekļuvei kosmosa tehnoloģijām, piemēram, satelītu komunikācijai, pozicionēšanai, navigācijai un laika sinhronizācijai, kā arī Zemes novērošanas pakalpojumiem.[footnoteRef:3]  [3: https://www.weforum.org/press/2024/04/space-economy-set-to-triple-to-1-8-trillion-by-2035-new-research-reveals] 

Arī Latvijas Aizsardzības ministrijas (AM) izstrādātajā “Aizsardzības industrijas stratēģijā 2025–2036” (turpmāk – Aizsardzības stratēģija) ir atzīta kosmosa nozares būtiskā loma aizsardzības sektorā. Aizsardzības stratēģijā tiek uzsvērta nepieciešamība attīstīt satelītdatos balstītus komunikācijas un novērošanas risinājumus, kas stiprina NATO spējas. Aizsardzības stratēģijā norādītas šādas prioritārās jomas: 
· kosmosā bāzētu komunikāciju un novērošanas risinājumu attīstību, lai stiprinātu:
· novērošanas, agrīnās brīdināšanas un izlūkošanas spējas,
· precīzu un drošu navigācijas spēju attīstību,
· komandvadības sistēmas attīstību.
	Lai koordinētu un mērķtiecīgi attīstītu kosmosa nozari Latvijā, 2021. gadā izglītības un zinātnes ministrs un ekonomikas ministrs apstiprināja un 2023. gadā atjaunoja Latvijas kosmosa stratēģiju 2021.–2027. gadam  (turpmāk – Kosmosa stratēģija). Kosmosa stratēģijas galvenais mērķis ir strukturēt un koordinēt ar kosmosa politiku saistītos jautājumus Latvijā, kā arī īstenot kosmosa nozares galvenos attīstības virzienus un noteikt Latvijā sasniedzamos rādītājus. 2025. gada vasarā veikts Kosmosa stratēģijas izvērtējums, kura rezultāti iekļauti šī ziņojuma ietvaros.
Kosmosa politika un nozare pēc būtības ir starpdisciplināra un daudzdimensionāla, kas parasti pārsniedz vienas pārvaldes iestādes kompetenci. To skaidri apliecina arī Latvijas aktīvā iesaiste kā dalībniecei virknē starptautisko organizāciju (ANO, ES, EKA, NATO, Eiropas Aizsardzības aģentūras, un Eiropas Meteoroloģisko satelītu izmantošanas organizācijā (EUMETSAT)) dažādajās programmās, iniciatīvās un projektos. Latvija šobrīd piedalās:
· EKA tehnoloģiju programmās, kas darbojas pēc taisnīgas atdeves principa;
· Eiropas Savienības Kosmosa programmā (EU Space Programme) 2021.–2027. gadam ar kopējo budžetu 14,88 miljardi[footnoteRef:4] euro, kura ietver šādas komponentes: [4:  https://eur-lex.europa.eu/EN/legal-content/summary/eu-space-programme-2021-2027-european-union-agency-for-the-space-programme.html] 

· Copernicus: Eiropas Zemes novērošanas sistēma, kas iegūst datus no satelītiem un Zemes sensoriem, lai sniegtu informāciju par Zemes un tās atmosfēras stāvokli, atbalstot vides monitoringu, krīžu pārvaldību un drošības jautājumus;
· Galileo: Globāla satelītu navigācijas un pozicionēšanas sistēma, kas nodrošina precīzus un uzticamus pozicionēšanas un laika datus, uz kuras balstās daudzi ES ekonomikas sektori, piemēram, transports, lauksaimniecība, aizsardzība, robežu pārvaldība, kā arī meklēšanas un glābšanas operācijas.
· EGNOS: Papildpakalpojums, kas uzlabo GPS un Galileo sistēmu precizitāti un uzticamību Eiropā;
· GOVSATCOM: ES satelītsakaru pakalpojumu iniciatīva, kas nodrošina drošus, uzticamus sakarus valsts pārvaldes institūciju lietotājiem (piemēram, Valsts robežsardzei, civilajai aizsardzībai, militārajiem spēkiem), kas balstās uz esošo dalībvalstu satelītu jaudu apvienošanu (pooling & sharing); 
· Kosmosa situācijas apzināšana (SSA): Kosmosa uzraudzības un sekošanas pakalpojums, kas ietver satelītu uzraudzību un izsekošanu, lai nodrošinātu Eiropas kosmosa infrastruktūras drošību.
· IRIS²: jaunā ES satelītsakaru sistēma (līdzīga ASV bāzētai interneta satelītu sistēmai Starlink), kas tiks izveidota līdz 2030. gadam, lai nodrošinātu drošus un šifrētus satelītsakarus ES iestādēm, dalībvalstīm un kritiskajai infrastruktūras aizsardzībai; 
· EOGS: topošs Eiropas Savienības Zemes novērošanas pakalpojums un satelītu sistēma, kas paredzēta, lai sniegtu drošus, uzticamus un augstas izšķirtspējas satelītu datus valstu iestādēm drošības vajadzībām. To plānots finansēt no nākamā ES daudzgadu budžeta (MFF 2028–2034); 
· Inovāciju programmas “Apvārsnis Eiropa” kosmosa aktivitātes 4. klastera “Digitālā joma, rūpniecība un kosmoss”;
· NATO iniciatīvas, kā NATO DIANA akselerators un NATO Inovāciju fonds; 
· Dalība EUMETSAT[footnoteRef:5] un EUMETSAT tehnoloģiju programmās; [5:  Latvija ir pilntiesīga EUMETSAT dalībvalsts kopš 2009. gada. Latvijas dalība EUMETSAT tiek koordinēta un pārvaldīta Klimata un enerģētikas ministrijas pārraudzībā. Latvijas kontaktpunkts EUMETSAT ir valsts akciju sabiedrība “Latvijas Vides, ģeoloģijas un meteoroloģijas centrs” (LVĢMC), kas ir tieši atbildīga par sadarbību ar EUMETSAT un citiem starptautiskajiem partneriem meteoroloģijas un klimata novērošanas jomā.] 

· Dalība ANO COPUOS un ARTEMIS ACCORDS;
· Dalība Eiropas Satelīttelekomunikāciju organizācijā (EUTELSAT);
· Valsts ģeodēziskās atskaites sistēmas uzturēšana, valsts ģeodēzisko tīklu attīstība, GNSS infrastruktūras darbība, kā arī ģeotelpisko datu sagatavošanu un uzturēšanu, ko veic Latvijas Ģeotelpiskās informācijas aģentūra (LĢIA). LĢIA darbība ir cieši saistīta ar kosmosa nozares pakalpojumu izmantošanu, jo satelītnavigācijas sistēmu (GNSS) nodrošinātie pozicionēšanas, navigācijas un laika (PNT) pakalpojumi ir būtisks priekšnoteikums precīzas ģeotelpiskās informācijas iegūšanai un uzturēšanai.

Šo starptautisko organizāciju darbā iesaistītas virkne Latvijas nozaru ministriju, kā IZM, Ekonomikas ministrija (EM), Aizsardzības ministrija, Viedās administrācijas un reģionālās attīstības ministrija (VARAM), Satiksmes ministrija (SAM), Zemkopības ministrija (ZM), Iekšlietu ministrija (IeM) un Ārlietu ministrija (ĀM). Vairāku ministriju iesaiste ļauj Latvijai veidot integrētu, koordinētu kosmosa politiku, kurā tiek ņemti vērā gan zinātnes, ekonomikas, aizsardzības, vides, transporta, lauksaimniecības, gan starptautiskās sadarbības aspekti, kurus ietekmē kosmosa nozare.
[bookmark: _Toc232689897]Latvijas kosmosa nozares pārvaldība 

Latvijā šobrīd nepastāv vienota, visaptveroša un iekļaujoša struktūra, kas iekļautu visus kosmosa pārvaldības ekosistēmā iesaistītos dalībniekus. Nacionālo kosmosa nozares pārvaldību ir iespējams pilnveidot, pielāgojot jau esošas Eiropas valstu prakses un pārvaldības sistēmas Latvijas specifiskajai situācijai. Starptautiskā pieredze liecina, ka attiecībā uz kosmosa jomas pārvaldību, nav vienotas prakses pārvaldības sistēmām nacionālā līmenī.
Eiropā valstis, tipiski atkarībā no to lieluma, vai nu veido centralizētas pārvaldes institūcijas vai arī decentralizētas pārvaldības sistēmas. Lielākās Eiropas valstis kā Francija, Vācija, Itālija un citas veido nacionālās kosmosa aģentūras, kur centralizēti tiek skatīti un pārvaldīti lielākā daļa ar kosmosu saistīto jautājumu. Plaši zināmas tādas nacionālās kosmosa aģentūras, kā Vācijas Kosmosa aģentūra (DLR), Francijas Kosmosa aģentūra (CNES) un Itālijas Kosmosa aģentūra (ASI). Taču arī mazākām valstīm, tādām kā Norvēģija, Luksemburga un Zviedrija ir savas nacionālās kosmosa aģentūras. Vēl mazākas valstis, piemēram, Igaunija, Somija, Slovēnija un citas veido tieši decentralizētas kosmosa pārvaldības sistēmas – starpministriju koordinācijas mehānismus, kurā sadarbojas galvenie nacionālās kosmosa ekosistēmas dalībnieki.
Savukārt Latvijā, apkopojot katras nozaru ministrijas intereses un iesaisti kosmosa nozarē veidojas šāda aina (skat. arī attēlu nr.1.):
· Izglītības un zinātnes ministrija (IZM): Kosmosa politika noteikta, kā viena no IZM politikas jomām; Atbildīga par Latvijas un EKA asociētās dalībvalsts līguma izpildi, ANO COPUOS, Artemis Accords, Apvārsnis Eiropas kosmosa aktivitātēm un ES zemes novērošanas programmu Copernicus un Kosmosa situācijas pārraudzības (SSA, Space Situational Awareness) aktivitātēm. 
· Ekonomikas ministrija (EM): Kosmosa nozare kā daļa no tās industriālās politikas, kas ietver eksportu, investīcijas, inovācijas un digitalizāciju. Pārstāv EKA un Eiropas Komisijas komitejās. Nodrošina atbalstu EKA Biznesa inkubācijas centram, sekmē eksporta attīstīšanu un starpinstitūciju sadarbību.
· Satiksmes ministrija (SM): Kosmosa nozare, kas ietver arī ar satiksmi un sakariem saistītus jautājumus. Dalība EUTELSAT un ES Kosmosa programmu aģentūras (EUSPA) Administratīvajā padomē. Iesaiste ES Kosmosa programmu komitejās, kas saistītas ar Galileo, EGNOS un GOVSATCOM.
· Viedās administrācijas un reģionālās attīstības ministrija (VARAM): Kosmosa datu pakalpojumu izmantošana teritoriju un pašvaldību attīstības plānošanā, kā arī lai iegūtu detalizētus datus par procesiem uz zemes, jūrā un atmosfērā. Satelītdatu izmantošana krīžu vadībā, sekojot līdzi mežu ugunsgrēkiem un plūdiem. 
· Klimata un enerģētikas ministrija (KEM): Zemes novērošanas datu izmantošana   klimata pārmaiņu politikā, vides datu izmantošanu enerģētikas plānošanā un ilgtspējīgu resursu pārvaldību. KEM padotībā esošais Valsts Vides dienests aktīvi izmanto satelītdatos balstītos pakalpojumus. KEM padotībā esošais LVĢMC gan ikdienā, gan izpētes un attīstības darbos izmanto satelītdatus, kā arī izstrādā uz šiem datiem balstītus hidrometeoroloģiskos un klimatiskos pakalpojumus dažādām tautsaimniecības nozarēm. 
· Zemkopības ministrija (ZM): Zemes novērošanas risinājumu izmantošana mežsaimniecība un lauksaimniecībā. Padotības iestāde Lauku Atbalsta dienests iesaistīts vairākos EKA projektos un izmanto Zemes novērošanas risinājumus lauku monitoringā. 
· Aizsardzības ministrija (AizM): Kosmoss ir atsevišķs NATO operacionālais domēns, veidojot mijiedarbību ar citiem spēju domēniem. Strādā pie NATO prasību izpildes Nacionālo bruņoto spēku (NBS) aizsardzības spēju attīstībai īstermiņā un vidējā termiņā. Atbalsts kosmosa tehnoloģijām ar divējādu pielietojumu aizsardzības spēju attīstībai, piemēram, navigācijas programmas, radari, signāli (GPS), satelīti un datu uzkrāšanas iespējas. 
· Latvijas Ģeotelpiskās informācijas aģentūra (LĢIA) Kosmosa tehnoloģiju nozīme nav saistāma tikai ar pētniecību, inovācijām un uzņēmējdarbības attīstību. Mūsdienu sabiedrības darbība būtiski balstās uz satelītu nodrošinātiem pozicionēšanas, navigācijas un laika (PNT) pakalpojumiem, kas tiek izmantoti telekomunikācijās, finanšu sistēmās, enerģētikā, transportā un citās kritiskās nozarēs. Nozīmīgu lomu šo pakalpojumu nodrošināšanā spēlē arī ģeodēzijas infrastruktūra un Latvijas iesaiste starptautiskajās ģeodēzijas iniciatīvās, ko Latvijā nodrošina Latvijas Ģeotelpiskās informācijas aģentūra. 
· Ārlietu ministrija (ĀM): Diplomātiskā atbalsta sniegšana un starptautiskās sadarbības veicināšana kosmosa politikas jautājumos. Atbalsts dalībai starptautiskās organizācijās, it īpaši ANO COPUOS un Artemis Accords. 
· Iekšlietu ministrija (IeM): Iekšlietu nozarei ir interese izmantot kosmosa tehnoloģijas Latvijas drošības un noturības stiprināšanai, īpaši robežu uzraudzībai, kontrabandas ierobežošanai un kritiskās infrastruktūras monitorēšanai, izmantojot satelītdatus dažādos spektrālajos diapazonos. Tāpat būtiska ir spēja reāllaikā sekot notikumu attīstībai dabas vai tehnogēnu katastrofu gadījumos, lai atbalstītu operatīvo dienestu lēmumu pieņemšanu.
[bookmark: _Hlk208327083]Šobrīd, ņemot vērā katras ministrijas iesaisti, veidojas kompleksa Latvijas kosmosa pārvaldības lomu un atbildību kopaina, kuru ilustrē attēls Nr.1.

Attēls Nr.1 Latvijas kosmosa pārvaldības lomu un atbildību kopaina

[bookmark: _Hlk210740577]Katra ministrija koordinē savā atbildībā esošās starptautiskās organizācijas kosmosa politikas kontekstā, taču nepastāv vienota, visaptveroša un iekļaujoša struktūra, kas iekļautu dažādus kosmosa pārvaldības ekosistēmā iesaistītās puses – ministrijas, sadarbības iestādes, starptautiskās organizācijas, programmas, misijas, uzņēmumus, augstskolas un pētniecības organizācijas. 
Lai veicinātu efektīvāku kosmosa politikas koordināciju Latvijā, Izglītības un zinātnes ministrija ir izstrādājusi priekšlikumu par Latvijas Kosmosa komitejas izveidi kā starpinstitucionālu koordinācijas mehānismu. Izglītības un zinātnes ministrijas ieskatā šāds modelis ir viens no efektīvākajiem un resursu ziņā racionālākajiem risinājumiem Latvijas kosmosa nozares koordinācijai, jo tas ļautu nodrošināt valsts pārvaldes, zinātnes, industrijas un drošības sektora pārstāvju koordinētu iesaisti, neveidojot jaunas institūcijas un būtiski nepalielinot administratīvās izmaksas.
Piedāvātā Latvijas Kosmosa komiteja nodrošinātu horizontālu kosmosa politikas koordināciju, aptverot ekonomikas, inovāciju, zinātnes, drošības, izglītības un starptautiskās sadarbības jautājumus. Komitejas ietvaros tiktu koordinētas Latvijas intereses Eiropas Kosmosa aģentūrā (EKA), Eiropas Savienības kosmosa programmās un citos starptautiskajos formātos, vienlaikus nodrošinot regulāru dialogu ar zinātniskajām institūcijām un uzņēmējdarbības nozari.
Lai šāds decentralizēts Latvijas kosmosa pārvaldības sekmīgi darbotos, ir jānodrošina galveno nozaru ministriju, vadošo nozaru asociāciju, zinātnisko institūciju un pētniecības organizāciju pārstāvniecība. Kosmosa komiteju pārstāvošajām institūcijām ir jānodrošina profesionāla pārstāvniecība no savas organizācijas vidus. 
Ņemot vērā kosmosa politikas horizontālo raksturu, IZM ir izstrādājusi arī četru tematisko darba grupu modeli:
· Valsts pakalpojumu darba grupa;
· Pētniecības un izglītības darba grupa;
· Uzņēmējdarbības un inovāciju darba grupa;
· Aizsardzības un drošības darba grupa. 
	Katrai darba grupai ir tās vadītājs un vadītāja vietnieks, kā arī tajās darbojas citas ar konkrēto kosmosa nozari saistītās ministrijas un citas institūcijas. Latvijas Kosmosa komitejas shēmu ilustrē attēls Nr.2.
[image: A diagram of a company]
Attēls Nr.2 Piedāvātā Latvijas kosmosa komitejas un tās darba grupu koordinācijas shēma.
Šāds modelis ļautu nodrošināt padziļinātu nozaru sadarbību un ekspertu iesaisti jautājumos, kas saistīti ar valsts pakalpojumiem, zinātni, izglītību, uzņēmējdarbību, drošību un aizsardzību.
Vienlaikus dažādas institūcijas un nozares organizācijas ir paudušas atšķirīgus viedokļus par Latvijas kosmosa nozares pārvaldības pieeju. Diskusiju ietvaros izskanējuši arī alternatīvi priekšlikumi, tostarp Latvijas Kosmosa industrijas asociācijas (LAIK) priekšlikums par Latvijas Kosmosa centra izveidi kā atsevišķai koordinējošai institūcijai.
Ņemot vērā minēto, IZM šobrīd nepiedāvā pieņemt lēmumu par konkrēta pārvaldības modeļa ieviešanu. IZM ieskatā jautājums par Latvijas kosmosa nozares pārvaldības modeli, institucionālo atbildību sadalījumu, koordinācijas mehānismiem un nepieciešamajiem resursiem būtu izvērtējams Latvijas Kosmosa nozares attīstības stratēģijas 2028.–2034. gadam izstrādes procesā, nodrošinot visu iesaistīto institūciju, zinātnisko institūciju, industrijas un nozaru organizāciju līdzdalību. 
Jaunās stratēģijas izstrādes gaitā tiks izvērtēti dažādi iespējamie pārvaldības modeļi, ar mērķi noteikt Latvijas situācijai, pieejamajiem resursiem un turpmākajām attīstības prioritātēm atbilstošāko pārvaldības risinājumu. Izvērtējumu paredzēts veikt sadarbībā ar citām ministrijām un iesaistītajām institūcijām pēc vienotiem kritērijiem — funkcijas, lēmumu pieņemšanas kārtība, kapacitāte, izmaksas, konsolidācijas potenciāls, ministriju sadarbības un nozares iesaistes iespējas — un tā rezultātus iekļaut Latvijas Kosmosa nozares attīstības stratēģijas 2028.–2034. gadam projektā.
IZM piedāvātais Latvijas Kosmosa komitejas modelis neparedz jaunas valsts pārvaldes iestādes izveidi vai papildu valsts budžeta finansējuma piešķiršanu. Gadījumā, ja stratēģijas izstrādes procesā tiktu pieņemts lēmums par šāda koordinācijas mehānisma izveidi, tajā iesaistītās institūcijas dalību, pārstāvniecību un nepieciešamo administratīvo atbalstu nodrošinātu tām piešķirto valsts budžeta līdzekļu ietvaros.
Latvijas Kosmosa Industrijas Asociācija ir nākusi klajā ar priekšlikumu izveidot Latvijas Kosmosa centru (LKC) kā vienotu institucionālu struktūru kosmosa jomas koordinācijai, starptautiskās sadarbības nodrošināšanai un kosmosa tehnoloģiju izmantošanas veicināšanai valsts pārvaldē un tautsaimniecībā. LKC izveides mērķis būtu mazināt pašreizējo kosmosa jomas pārvaldības sadrumstalotību, nodrošināt efektīvāku Latvijas līdzdalību starptautiskajās programmās, tostarp EKA, kā arī palielināt kosmosa tehnoloģiju sniegto iespēju izmantošanu ekonomikas attīstībai, drošībai un sabiedrības noturībai. 
LKC apvienotu valsts pārvaldes, zinātnes un uzņēmējdarbības kompetences, nodrošinot kosmosa politikas īstenošanu, Latvijas interešu pārstāvību starptautiskajās organizācijās, nacionālo kosmosa projektu koordinēšanu, kā arī atbalstu uzņēmumiem un publiskajam sektoram kosmosa tehnoloģiju izmantošanā. Vienlaikus centrs koordinētu ar kosmosa nozari saistītās infrastruktūras attīstību, veicinātu jaunuzņēmumu un inovāciju attīstību un atbalstītu Latvijas uzņēmumu iesaisti starptautiskajās piegādes ķēdēs. Priekšlikums paredz pakāpenisku pieeju kosmosa jomas pārvaldības attīstībai: sākotnēji izveidot LKC kā koordinējošu institūciju, kas konsolidē esošās funkcijas un stiprina sadarbību starp valsts institūcijām, zinātnes organizācijām un uzņēmumiem, bet ilgtermiņā – balstoties uz uzkrāto pieredzi un kapacitāti – apsvērt pilnvērtīgas nacionālās kosmosa aģentūras izveidi.
IZM ieskatā šobrīd Latvijai nav lietderīgi veidot jaunas institūcijas vai aģentūras bez skaidri identificēta ilgtermiņa finansējuma avota. LKC izveidei būtu nepieciešami papildu finanšu līdzekļi, kas šobrīd valsts budžetā nav pieejami. Turklāt valsts pārvaldē pašlaik tiek īstenota pieeja, kas vērsta uz iestāžu konsolidāciju un administratīvā sloga mazināšanu, nevis jaunu institūciju veidošanu. Tādēļ jebkādu jaunu institucionālu risinājumu nepieciešamība vērtējama kopā ar jaunās kosmosa stratēģijas izstrādi un ilgtermiņa finansējuma plānošanu.
[bookmark: _Toc232689898]Latvijas kosmosa nozares attīstība no 2020. gada

[bookmark: _Hlk208319310]	Latvijas kosmosa nozares attīstība no 2020. gada analizēta atbilstoši Latvijas kosmosa stratēģijā noteiktajiem četriem stratēģiskajiem virzieniem un to noteiktajām atbalsta aktivitātēm. Progresu Latvijas kosmosa ekosistēmas veidošanā ir atspoguļots četrās stratēģiskās jomās: 1) Prasmes un izglītība, 2) Industrijas veikstspēja, 3) Zinātniskā pētniecība un 4) Valsts pakalpojumi. Progress tika vērtēts arī, izmantojot 15 dažādus rezultatīvos rādītājus (KPI)[footnoteRef:6]. [6:  Ja nav norādīts citādi, KPI progresa novērtējumā izmantotie dati ir fiksēti 2025. gada vasarā, balstoties uz ziņojuma sagatavošanas laikā pieejamo informāciju] 


[bookmark: _Toc232689899]Izglītība un prasmju attīstība
Vīzija: Kosmosa stratēģija paredz, ka Latvijas augstākās izglītības iestādes sniegs pietiekamu zināšanu un prasmju bāzi studentiem, lai nodrošinātu kosmosa nozares vajadzības Latvijā. Šis pamata bloks ir kritiski svarīgs cilvēkkapitāla sagatavošanai, kas nepieciešams kosmosa industrijas attīstībai.
Risināmie izaicinājumi: Lai gan Latvijā pastāv iespējas iegūt izglītību dabaszinātņu un tehnoloģiju jomā, būtisks izaicinājums ir studentiem trūkstošās praktiskās iespējas kosmosa pielietojumu jomā, kas rezultātā iedvesmotu un piesaistītu jauniešus un profesionāļus kosmosa nozarei. Lai pilnvērtīgi izmantotu cilvēkresursu potenciālu, nepieciešami atbalsta pasākumi un pievilcīgas mācību iespējas, kas ieinteresētu jauniešus kosmosa nozarē un inženierzinātnē. Latvijas kosmosa stratēģijā uzsvērta iniciatīvu, infrastruktūras un tīklu attīstība, lai veicinātu interesi par pētniecību, inovācijām un tehnoloģijām, īpašu uzmanību pievēršot sadarbības  stiprināšanai starp organizācijām, kas iesaistītas jauniešu virzīšanā uz STEM[footnoteRef:7] karjerām. [7:  zinātne, tehnoloģijas, inženierzinātnes un matemātika.] 

Tabula Nr.1  Rezultatīvo rādītāju izpilde kosmosa stratēģiskajā jomā “prasmes un izglītība”
	[bookmark: _Hlk127870130]Rezultatīvais rādītājs
	Rezultatīvā rādītāja mērķa vērtība 
	Rezultāts uz 2025. gadu

	KPI[footnoteRef:8] 1, zinātnisko darbu ar kosmosu saistītajās tēmās izstrādājušo doktorantūras un maģistrantūras studentu skaits  [8:  Rezultatīvie rādītāji.] 

	>10 doktora disertācijas un 50 maģistra darbi
	6 doktora disertācijas + postdoki un 41 maģistra darbi 

	KPI 2, EKA praktikantu, kas ir gados jauni absolventi, un starptautiskās pētniecības stipendiātu skaits 
	
10 
	
3

	KPI 3, Latvijas universitātes piedāvāto ar kosmosu saistīto mācību moduļu (kursu) skaits 
	7
	12

	KPI 4, Prakses vietu skaits Latvijas kosmosa nozarē strādājošajos uzņēmumos 
	15
	11 


Kopējais rezultatīvo rādītāju izpildes līmenis Latvijas kosmosa stratēģiskajā jomā “prasmes un izglītība” uz 2025. gada vidu ir 70%.
Kopsavilkums par rezultatīvo rādītāju progresu:
· Studiju programmu jauda pieaug: Ir uzsāktas 4 jaunas akadēmiskās programmas (vairāk informācijas ziņojuma 1. pielikumā) un ieviesti 12 jauni ar kosmosu saistīti universitāšu kursi un moduļi. Šis pieaugums, apvienojumā ar industrijas praksēm un EKA mācībām, ļauj studentiem sistemātiski pāriet no studijām un noslēguma darbiem uz turpmākām profesionālajām iespējām, tostarp EKA jauno absolventu programmās.
· Zems, bet uzlabojams absolventu skaits: Lai gan šobrīd kosmosa nozarei paredzēto absolventu skaits ir pārāk zems, nesenais studiju programmu pieaugums nākotnē sola pozitīvu efektu. Sagaidāms, ka vairāk maģistrantu izvēlēsies izstrādāt ar kosmosu saistītos noslēguma darbus, un lielāka daļa turpinās doktorantūras studijas šajā jomā, tādējādi veidojot talantu un darbaspēka bāzi industrijas vajadzībām.
· Prakses uzņēmumos: Ir redzama arvien lielāka studentu interese kosmosa nozares uzņēmumiem. Tomēr prakses vietu skaits vēl ir neliels, un tas norāda uz lielu potenciālu industrijas un akadēmiskā sektora sadarbības stiprināšanai.
· Neizmantotas izglītības iespējas: Būtisks attīstības virziens nākotnē ir efektīvāka EKA piedāvāto iespēju izmantošana specializētu universitāšu kursu izstrādei. Pašlaik industrija un akadēmiskās iestādes šos resursus neizmanto pilnvērtīgi, kas ir zaudēta iespēja radīt tieši kosmosa nozares vajadzībām pielāgotus mācību kursus.
Stratēģiskā joma “prasmes un izglītības” rīcības plāns un sasniegtais aktivitāšu progress:

Lai sasniegtu izvirzīto vīziju, Latvijas kosmosa stratēģijā noteiktas vairākas galvenās aktivitātes:
· IZM kopā ar EKA izveidos praktiskas prakses iespējas, kā arī sistēmu doktorantūras un maģistra studentiem EKA tehnoloģiju centros (piemēram, ESTEC, ESRIN un ESOC). Papildus tiks organizēti tematiskie kursi Latvijā, kurus vada EKA eksperti dažādās kosmosa disciplīnās, tostarp inženierzinātnēs, standartizācijā, Zemes novērošanā un tālizpētē, kosmosa komunikācijās, kosmosa situācijas izpratnē un klimata zinātnē.
· Visas iesaistītās puses tiek aicinātas aktīvi piedalīties Eiropas Kosmosa izglītības resursu biroja (ESERO) aktivitātēs, lai iedvesmotu skolēnus STEM priekšmetos, kā arī veicinātu uzņēmumu, zinātnisko pārstāvju un sabiedrības informētību par sadarbību ar EKA un Latvijas iespējām kosmosa tehnoloģiju jomā.
IZGLĪTĪBA. Universitātes sadarbībā ar vietējiem industrijas partneriem un ar kosmosu saistītām aktīvām NVO izstrādā praktiskas apmācības, augstākās izglītības kursus un mūžizglītības programmas, lai atbildētu uz kosmosa industrijas vajadzībām, risinot darbaspēka pieprasījuma un piedāvājuma plaisu.
· Darbaspēka analīze: Lai iegūtu skaidru priekšstatu par darba tirgus izaicinājumiem, EKA un IZM īstenoja pētījumu “Latvijas nākotnes darbaspēka vajadzības kosmosa nozarē”. Ziņojums sniedz ceļvedi izglītības pielāgošanai industrijas pieprasījumam.
· Augstākās izglītības paplašināšana: Latvijas universitātes ir paplašinājušas ar kosmosu saistītās studiju programmas. Īpaši nozīmīgs piemērs ir Rīgas Tehniskās universitātes jaunā maģistra programma “Aerosistēmu inženierija”, kas akreditēta 2022. gadā. Detalizēts pārskats par visām programmām un kursiem atrodams ziņojuma 1. pielikumā.
· Skolotāju apmācība: Lai palīdzētu ieviest kosmosa tematiku mācību procesā, vismaz 22 Latvijas skolotāji 2024.–2025. gadā piedalījās EKA profesionālās pilnveides mācībās Beļģijā. 
· Sabiedrības iesaiste un neformālā izglītība: 2023. gadā Cēsīs tika atklāts jaunais Kosmosa izziņas centrs, kura mērķis ir iedvesmot bērnus un jauniešus STEM priekšmetos, izmantojot interaktīvas ar kosmosu saistītas ekspozīcijas un praktisko mācīšanos.
· Praktiskā mācīšanās caur hakatoniem: Tika organizēti vairāki kosmosa hakatoni, tostarp CASSINI Hackathon (2024) un Act in Space (2020, 2022, 2026), nodrošinot studentiem iespējas apgūt problēmu risināšanu un komandas darbu. Īpašs panākums bija Act in Space 2022. gadā, kad Latvijas komanda “Crispy” iekļuva pasaules fināla pieciniekā. 
· Plānotie universitāšu kursi: Vairākas EKA finansētas kompetenču stiprināšanas iniciatīvas vēl nav īstenotas. To vidū – kurss par “Satelītu komunikāciju sistēmām” Ventspils Universitātē un divi kursi Rīgas Tehniskajā universitātē: “Ģeotelpiskā analīze vides inženierijā” un “RTU Rocket Science 101.”
PRAKSES. Izglītības un zinātnes ministrija sadarbībā ar EKA izveido praktiskas prakses iespējas un sistēmu maģistrantiem un doktorantiem EKA tehnoloģiju centros (ESTEC, ESRIN, ESOC u.c.).
· Prakses iespēju izveide: EKA centros pakāpeniski tiek ieviestas iespējas  maģistrantiem un doktorantiem stažēties, taču salīdzinoši maz Latvijas studenti tikuši izvēlēti. Nozīmīgas pārmaiņas gaidāmas ar EKA Nacionālās prakses programmas ieviešanu Latvijā no 2026. gada vidus. Tā dos regulāru iespēju diviem līdz trīs perspektīvākajiem studentiem stažēties EKA tehnoloģiju centros.
· Karjeras iespēju popularizēšana: 2024. gada 15. maijā Rīgā, kā daļa no Deep Tech Atelier konferences, notika īpašs EKA karjeras dienas pasākums. To organizēja IZM, LIAA un EKA, lai iedvesmotu Latvijas studentus un speciālistus pieteikties pastāvīgajām darba vakancēm un prakses vietām EKA. 
APMĀCĪBA. IZM sadarbībā ar EKA organizē tematiskos kursus dažādās kosmosa disciplīnās Latvijā, kurus vada EKA eksperti (piem., inženierzinātnes, standartizācija, zemes novērošanas, kosmosa komunikācijas, kosmosa situācijas izpratne, klimata zinātne u.c.).
· Industrijas mācības: Kopš 2020. gada organizētas virkne mācības sadarbībā ar EKA: Ievadkurss par Eiropas sadarbību kosmosa standartizācijā (ECSS) ar pilnas dienas kursu projektu un kvalitātes vadībā (2021),“ESA-MATCH” apmācības (2022), kursi par “Kosmosa projektu vadību un kontroli” un “Kā rakstīt kvalitatīvas tehniskās prasības projektiem” (2023), kursi par “Biznesa idejas izstrāde kosmosa nozarē” un “Kā rīkoties pārrunu posmā ar Eiropa Kosmosa aģentūru” (2024), katru gadu notiek EKA projektu rakstīšanas kurss (brīfinga ietvaros).
· Specializētie Zemes novērošanas kursi: Latvijā notikuši arī augsta līmeņa Zemes novērošanas kursi. 2022. gada jūnijā RTU tika organizēts 12. EKA Zemes novērošanas  mācību kurss, savukārt 2025. gada septembrī LU notika līdzīgs nedēļas ilgs augsta līmeņa kurss profesionāļiem, studentiem un pasniedzējiem. 
· Pieeja tiešsaistes apmācībām: EKA rīkotie tiešsaistes kursi regulāri tiek popularizēti ar EKA industrijas koordinatora starpniecību, lai Latvijas uzņēmumi un speciālisti tos varētu izmantot.
[bookmark: _Hlk207811037]ESERO. Visas iesaistītās puses tiek aicinātas aktīvi iesaistīties ESERO aktivitātēs, lai iedvesmotu skolēnus STEM priekšmetos un ieinteresētu kosmosa jomā.
	IZM aktīvi strādā pie EKA Eiropas Kosmosa izglītības resursu biroja (turpmāk – ESERO) projekta ieviešanas Latvijā. ESERO projekta mērķis ir, izmantojot kosmosu kā kontekstu, atbalstīt STEM[footnoteRef:9] priekšmetu apmācību pamatskolās un vidusskolās un sekmēt jauniešu karjeras izvēli par labu kosmosa vai zinātnes profesijām. ESERO projekts ietver šādas aktivitātes: [9:  Zinātnes, tehnoloģijas, inženierijas un matemātikas tēmas. ] 

· apmācības sesijas gan pamatskolas, gan vidusskolas skolotājiem;
· ar kosmosu saistīto eksakto priekšmetu klases resursu nodrošināšana; 
· jaunu mācību resursu, kas pielāgoti valsts mācību programmām izstrādāšana;
· kosmosa datu pielietošana un zinātnisko metodoloģiju izstrādāšana kopā ar kosmosa nozares ekspertiem un zinātniekiem;
· dalība EKA organizētajos klases un skolu projektos. 
IZM 2026. gada sākumā organizēja ESERO informācijas diena, kurā izglītības, zinātnes un tehnoloģiju nozaru pārstāvji tika iepazīstināti ar ESERO programmu un tās īstenošanas iespējām Latvijā. Pasākuma laikā tika diskutēts par iespējamo ESERO ieviesēju Latvijā, sadarbības formātiem un kosmosa tematikas integrēšanas iespējām STEM izglītībā. Paredzams, ka ESERO centrs Latvijā tiks atklāts 2026. gada septembrī. 
SABIEDRĪBAS INFORMĒŠANA. Visas iesaistītās puses īsteno aktivitātes, kas veicina uzņēmumu, zinātnisko institūciju un sabiedrības informētību par sadarbību ar EKA, kā arī par Latvijas potenciālu kosmosa tehnoloģiju attīstībā un pielietojumos.
· Mērķēti vietējie pasākumi: 2023. gadā Rīgā notika Baltijas Copernicus dienas kā daļa no Latvijas Zinātnes kongresa, lai popularizētu ES Zemes novērošanas programmas priekšrocības zinātniekiem, uzņēmējiem un valsts pārvaldes pārstāvjiem, kā arī lai prezentētu Latvijas sasniegumus Zemes novērošanas jomā.
· Nacionālā industrijas platforma: Ikgadējā Deep Tech Atelier konference, ko organizē LIAA, no 2021. līdz 2025. gadam kalpo kā centrālā platforma kosmosa industrijas pārstāvjiem Latvijā, ļaujot demonstrēt kosmosa nozares iespējas plašākā dziļo tehnoloģiju kopienā.
· Pasākumi ar augstu redzamību: 2025. gada septembrī un oktobrī Rīgā notika starptautiskā konference Big Data from Space 2025 – pirmo reizi Baltijā un Skandināvijā. Tā bija nozīmīgākā kosmosa nozarei veltītā konference, kas tika organizēta Latvijā, tādējādi stiprinot Latvijas starptautisko atpazīstamību un radīja iespējas Latvijas organizācijām sevi pozicionēt globālajā kosmosa datu kopienā.
[bookmark: _Toc232689900]Ienākšana globālajās kosmosa piegādes ķēdēs un starptautiskā ietekme
Vīzija: Kosmosa stratēģija paredz, ka Latvijas uzņēmumi un pētniecības organizācijas sadarbojas ar galvenajiem pasaules kosmosa industrijas dalībniekiem, lai īstenotu pasaules līmeņa kosmosa aktivitātes ciešā sadarbībā ar EKA, ar mērķi attīstīt atkārtoti pielietojamus produktus un pakalpojumus ar augstu eksporta potenciālu. Kosmosa stratēģija uzsver Latvijas ambīciju integrēties starptautiskajā kosmosa ekonomikā.
Risināmie izaicinājumi: Uzņēmumi, kas vēlas iesaistīties kosmosa nozarē, saskaras ar būtiskiem šķēršļiem – augstām tehnoloģiju un procesu kvalifikācijas izmaksām, ilgiem investīciju cikliem, kā arī ievērojamiem finanšu un tehnoloģiskajiem riskiem. Lai pārvarētu minētos šķēršļus, nepieciešams stiprināt pētniecības un attīstības aktivitātes, veicināt jaunu uzņēmumu ienākšanu nozarē, kā arī nodrošināt atbalstu tehnoloģiju demonstrēšanai, kvalificēšanai un komercializācijai. Nepieciešams paplašināt sadarbību starp industriju un pētniecības aktivitātēm, īpaši koncentrējoties uz kompetenču un specializācijas attīstību. Vienlaikus industrijai ir jānodrošina ērta piekļuve komponentu testēšanas un kvalifikācijas laboratorijām un aprīkojumam, vēlams ar koplietošanas iespējām, Latvijā vai tās tuvumā. Kosmosa stratēģijā arī norādīts uz nepieciešamību palielināt Latvijā ražotu, lidojumam kvalificētu (fligth qualified) iekārtu, instrumentu, sensoru un komponentu skaitu, kas var iegūt lidojuma pieredzi kosmosā, ar fokusu uz atkārtoti ražojamiem produktiem. Būtiski ir arī stiprināt Latvijas kosmosa industrijas starptautisko partnerību tīklu un atpazīstamību, lai veicinātu sadarbību un piesaistītu ārvalstu klientus. 

Tabula Nr.2 rezultatīvo rādītāju izpilde stratēģiskajā jomā “industrijas veiktspēja”

	Rezultatīvais rādītājs
	Rezultatīvā rādītāja mērķa vērtība 
	Rezultāts uz 2025.gadu

	KPI 5, Attiecība starp Latvijas daļu līgumu svērtajā vērtībā EKA programmās un tās daļu veiktajās iemaksās EKA 2027. gada beigās atbilst atdeves koeficientam 0,95.
	0,95
	1,36[footnoteRef:10] [10:  EKA Atdeves koeficents uz 2025. gada 3. ceturksni.] 


	[bookmark: _Hlk207630039]KPI 6,  Latvijas uzņēmumu vai pētniecības institūciju skaits, kas ieguvušas tiesības slēgt līgumu kādā no EKA programmām, bet nebija ieguvušas līgumu slēgšanas tiesības ESVP[footnoteRef:11] programmas laikā. [11:  EKA Sadarbības valsts līgums ar Latviju no 2015. gadam līdz 2020. gadam.] 

	15
	18[footnoteRef:12] [12:  Universitāšu institūti nav iekļauti kā atsevišķas institūcijas. ] 


	[bookmark: _Hlk207630973]KPI 7, Jaunuzņēmumu skaits, kas gūst labumu no iesaistes EKA Biznesa inkubācijas centrā, proti, ir ieguvuši tiesības slēgt līgumus, saņēmuši aizdevumus vai tehnisko atbalstu, kas ietekmē produktu izstrādi un intelektuālā īpašuma tiesības.
	15
	5

	[bookmark: _Hlk207631076]KPI 8,  Komerclīgumu vai zinātnes līgumu vērtība kosmosa jomā ārpus EKA un ES programmām, ko ieguvušas Latvijas organizācijas.
	9 mil. euro
	15 mil. euro

	[bookmark: _Hlk207631198]KPI 9,  Kosmosa projektu skaits EKA, EDA vai ES programmās, kur partneri ir lielo sistēmu integrētāji.
	10
	3



Kopējais rezultatīvo rādītāju izpildes līmenis stratēģiskajā jomā  “industrijas veiktspēja” uz 2025. gada vidu ir 73%.

Kopsavilkums par rezultatīvo rādītāju izpildes progresu

· Piegādes un vērtību ķēdes. Latvija ir guvusi progresu integrācijā ar vadošo uzņēmumu vadītām piegādes ķēdēm. Lai gan līgumi ar lielo sistēmas integrētājiem[footnoteRef:13] (LSI) partnerībām Latvijas organizācijām skaits joprojām ir neliels, veidojas partnerības, kas nākotnē varētu pārtapt sadarbības līgumos. Sākotnējie dati liecina, ka kosmosa nozare attīstās ārpus atsevišķiem līgumiem un arvien vairāk integrējas Eiropas vērtību ķēdēs. Tomēr lielākā daļa sadarbību šobrīd notiek zemos TRL līmeņos un balstās pētniecības un attīstības projektos, nevis tirgum gatavos produktos. Tas norāda uz nepieciešamību pēc institucionāliem atbalsta mehānismiem, kas palīdzētu pārvērst inovācijas komercializācijā. [13:  Saskaņā ar EKA definīciju lielo sistēmu integrētāji (LSI) ir kompānijas kuru gada apgrozījums ir 200 milj.euro un ir vismaz viens līgums ar vērtību vismaz 200 milj. EUR. Par LSI ir uzskatāmas – Airbus Defence and Space (Francija, UK, Vācija), ArianeGroup SAS, Arianespace, OHB System AG, Thales Alenia Space France (Francija, Itālija), Avio SpA.] 

· Starptautiskā aktivitāte. Latvija ir sasniegusi 15 milj. euro līgumus ārpus EKA/ES programmām, pārsniedzot 9 milj. euro rezultatīvā rādītāja mērķi un apliecinot konkurētspēju starptautiskajos tirgos. Tas stiprina nozares noturību ārpus programmu finansējuma un iezīmē ilgtspējīga eksporta bāzes veidošanos. Tomēr vairāk nekā 80% no apgrozījuma nodrošina tikai divi uzņēmumi, kas uzsver steidzamu nepieciešamību dažādot industrijas bāzi un attīstīt jaunus eksportspējīgus uzņēmumus.
· Jaunuzņēmumi. 7 jaunuzņēmumi jau saņem atbalstu no EKA Biznesa inkubācijas centra, kas tika izveidots tikai 2024. gada novembrī. 
· Iesaistīšanās Eiropas inovāciju programmās. Latvijas uzņēmumu partnerības kosmosa nozarē gandrīz pilnībā aprobežojas ar EKA programmām, bez nozīmīgiem panākumiem ES Kosmosa programmā vai Eiropas Aizsardzības fonda (EDF/EDA) ietvaros. Tas liecina par nepieciešamību stiprināt Latvijas organizāciju spēju un iesaisti plašākā Eiropas finansējuma instrumentu klāstā, identificējot galvenos šķēršļus dalībai ES Kosmosa programmā, Eiropas Aizsardzības fondā un citos starptautiskajos instrumentos.
Stratēģiskajā joma “Industrijas veiktspēja” rīcības plāns un aktivitāšu progress
Lai īstenotu šo vīziju, kosmosa stratēģija paredz daudzpusīgu pieeju. Visām iesaistītajām ministrijām, aģentūrām, uzņēmumiem un pētniecības organizācijām paredzēts sadarboties Latvijas sasniegumu un potenciāla popularizēšanā, lai stiprinātu starptautisko atpazīstamību. EM un LIAA atbalsta Latvijas uzņēmumu dalību starptautiskos kosmosa industrijas pasākumos, piemēram, Starptautiskajā astronautikas kongresā (IAC), veicinot integrāciju globālajās piegādes ķēdēs. 
Lai stimulētu jaunu uzņēmumu veidošanos, EM un IZM radīs labvēlīgus apstākļus jaunuzņēmumiem kosmosa nozarē, jo īpaši līdz ar EKA Biznesa inkubācijas centra izveidi Latvijā. 
IZM izstrādā Latvijas kosmosa portālu un uzņēmumu portālu (latviaspace.gov.lv), lai starptautiski popularizētu Latvijas kosmosa industrijas spējas un kompetences. LIAA kopā ar EM nodrošinās atbalsta instrumentus un pasākumus inovatīviem kosmosa uzņēmumiem, identificējot starptautiskās iespējas un veicinot investīcijas Latvijā.
IZM aktīvi analizē industrijas panākumus EKA programmās, sadarbojoties ar EKA ekspertiem, lai palielinātu atbalstu apmācībām un pasākumiem, nodrošinot ilgtspējīgas industrijas spējas un integrāciju globālajās piegādes ķēdē. Tāpat tiks izveidots visaptverošs atbalsta ietvars Latvijas industrijai saistībā ar EKA iepirkumiem un kapacitātes stiprināšanu.
Mārketings. Visas Latvijas kosmosa nozarē iesaistītās ministrijas, aģentūras, uzņēmumi un pētniecības organizācijas sadarbojas, lai popularizētu valsts sasniegumus un potenciālu, kā arī paaugstinātu starptautisko atpazīstamību.
· Latvija ir sākusi aktīvi nodrošināt klātbūtni nozīmīgākajos nozares pasākumos, organizējot nacionālās tirdzniecības misijas tādos forumos kā IAC un EKA Industry Space Days (ISD). Paralēli tiek veicināta atpazīstamība, organizējot augsta līmeņa starptautiskas konferences, piemēram, Big Data from Space 2025.
· Latvija sāk stiprināt divpusējās attiecības, piemēram, ar Spaceport Norway un Indijas Kosmosa izpētes organizāciju (ISRO), lai veidotu mērķtiecīgas partnerības. 2025. gadā pirmo reizi ĀM vadīja delegāciju uz Indiju un ISRO, kur Latvijas uzņēmumi (Deep Space Energy un Eventech) pārrunāja sadarbību, demonstrējot Latvijas inovācijas un pozicionējot valsti kā potenciālu partneri globālajā kosmosa sektorā. Savukārt 2026. gada sākumā notika Latvijas – Indijas kosmosa forums Rīgā. 
· Pasākumi, kas ik gadu Latvijā pulcē starptautiska līmeņa ekspertus, piemēram, ikgadējais Deep Tech Atelier, tiek izmantots starptautiskās atpazīstamības veicināšanai. Regulāri notiek “EKA dienas”, lai piesaistītu ārvalstu partnerus un demonstrētu Latvijas spējas pasaulei.
Tirdzniecības pasākumi. EM un LIAA sniedz atbalstu Latvijas uzņēmumiem dalībai starptautiskos kosmosa nozares pasākumos (piemēram, IAC, ISD, Toulouse Space Show), fokusējoties uz Latvijas integrāciju globālajās kosmosa piegādes ķēdēs.
· EXPO 2020 Dubaijā “Kosmosa nedēļas” laikā (2021. gada oktobrī) LIAA un EM vadīja tirdzniecības misiju, kuras laikā Latvijas kosmosa tehnoloģijas un pakalpojumi tika prezentēti B2B sanāksmēs un publiskos pasākumos. Tā paša gada pavasarī konferences Deep Tech Atelier 2021 ietvaros tika organizēta īpaša kosmosa tehnoloģiju sadaļa.
· 2021. gadā LIAA organizēja kosmosa tirdzniecības misiju uz Norvēģiju (6.–10. jūnijs), atverot durvis Norvēģijas ieinteresētajām pusēm visā vērtību ķēdē (tehnoloģiju sektorā un datu risinājumi). Tajā pašā gadā Latvija prezentēja nacionālo stendu IAC Parīzē, kur 10 organizāciju delegācija demonstrēja Latvijas iespējas; Rīgā notikušais Deep Tech Atelier 2022 pasākums iekļāva “ESA Days Latvia” uz SpaceTech skatuves.
· 2023. gadā turpinājās progress ar otrajām “ESA Days Latvia” (20.–21. aprīlis) Deep Tech Atelier ietvaros, papildinot ar B2B un paralēlajiem pasākumiem.
· 2024. gadā Latvija pirmoreiz piedalījās ar nacionālo stendu EKA Industry Space Days (ISD) pasākumā EKA ESTEC. Tāpat tika uzsākta divpusēja iniciatīva “Sadarbības iespējas Spaceport Norway ietvaros”, kas ļāva Latvijas uzņēmumiem iesaistīties šajā ekosistēmā, piedalīties semināros, partneru meklēšanas aktivitātēs (matchmaking) un veidot sadarbību ar Norvēģijas partneriem. Latvija piedalījās ar nacionālo stendu IAC Milānā, bet Deep Tech Atelier 2024. gadā ietvēra gan EKA dienas, gan EKA Karjeras dienu studentiem un profesionāļiem.
Jaunuzņēmumi. EM un IZM rada labvēlīgus nosacījumus jaunu jaunuzņēmumu dibināšanai kosmosa nozarē, īpaši ņemot vērā EKA Biznesa inkubācijas centra izveidi Latvijā.
· Kā EKA asociētā dalībvalsts Latvija īsteno nacionālo programmu RPA, kas darbojas kopš 2021. gada. Programmas mērķis ir attīstīt nacionālo kapacitāti kosmosa nozarē. RPA programma nodrošināja 18 jaunpienācējus kosmosa nozarē, kuriem bija iespēja pārbaudīt savas spējas kosmosa nozarē, iesniedzot zema TRL līmeņa ideju konceptus.
· Pēc vairāk nekā pusotra gada no EKA Biznesa inkubācijas centra iepirkuma izsludināšanas tika oficiāli atklāts EKA Biznesa inkubācijas centrs Latvijā (ESA BIC Latvia). Oficiālā atklāšana notika 2024. gada 13. novembrī, un inkubatoru Latvijā īsteno Komercializācijas Reaktors sadarbībā ar Rīgas Tehnisko Universitāti un citiem partneriem. 
· 2025. gada 20. jūnijā EKA Biznesa inkubācijas centrs noslēdza līgumu ar Centrālo finanšu un līgumu aģentūru (CFLA) par projekta īstenošanu, kura ietvaros inkubatoram tiek novirzīti kopumā 964 tūkst eiro līdzfinansējuma. 
Kosmosa portāls. IZM izstrādā tiešsaistes katalogu latviaspace.gov.lv, lai globālajā kosmosa tirgū popularizētu Latvijas kosmosa nozares spējas un kompetences.
· Stratēģiskais uzdevums izstrādāt kosmosa nozares portālu latviaspace.gov.lv ir īstenots, un portāls šobrīd kalpo kā centrālā platforma visam Latvijas kosmosa ekosistēmas pārstāvjiem. 2025.gadā unikālo apmeklētāju skaits pārsniedza 18 000.
Tabula Nr.3 Latvijas Kosmosa portāla apmeklētāju statistika

[bookmark: _Toc232689901]EKA programmas
EKA PROGRAMMAS. IZM aktīvi analizē Latvijas industrijas sekmes dalībā EKA programmās un aktivitātēs. Kopā ar EKA ekspertiem tiek vērtētas papildu atbalsta iespējas apmācību, pasākumu organizēšanas un konsultāciju jomā, lai veicinātu Latvijas veiksmīgu integrāciju EKA un nodrošinātu ilgtspējīgu un konkurētspējīgu industrijas kapacitāšu attīstību, kā arī to integrāciju kosmosa piegāžu ķēdēs.
[bookmark: _Hlk219193688]Latvijas industrijas rezultāti EKA programmās pēc EKA ģeogrāfiskā atdeves koeficienta[footnoteRef:14] pēc 2026. gada pirmā ceturkšņa rādītājiem ir šādi: [14:  EKA tiek īstenota industriālā iepirkumu politika – geo-return (taisnīgas kompensācijas politika). Praksē tas nozīmē, ka EKA garantē, ka dalībvalstu iemaksas tiek atgrieztas kā finansējums līgumos ar šo valstu ražotājiem. Garantētais rūpniecības atdeves procents (pēc EKA iekšējo izmaksu segšanas) ir aptuveni 85% no katras atsevišķas programmas izmaksām un 95% no kopējā rūpniecības apgrozījuma pēc visu noslēgto līgumu izpildes.] 

· kopējais atdeves koeficients: 1,34;
· obligātā programma: 1,45;
· galvenā tehnoloģiju atbalsta programma: 1,0;
· kosmosa drošība: 2,03;
· Zemes novērošanas programma: 0,98;
· kosmosa izpēte: 2,28;
· RPA programmai nav oficiāla ģeogrāfiskās atdeves koeficienta, taču provizoriskais aprēķins (atgūtie līdzekļi pret iemaksām) šobrīd ir 0,94.
Rezultāti par atdeves koeficientu pēc 2026. gada pirmā ceturkšņa liecina par Latvijas organizāciju augstu finansējuma atguves spēju un nepatiekamiem Latvijas ieguldījumiem atbilstoši industrijas vajadzībām.
	Kopējie Latvijas ieguldījumi Eiropas Kosmosa aģentūras (EKA) programmās 2020.–2025. gadā veido 18,9 milj. euro, no kuriem 18,3 milj. euro veido valsts budžetā plānotais un piešķirtais finansējums, savukārt 650 tūkst. euro veido EKA Eiropas Sadarbības valsts programmas (ESVP) 2015.–2020. gada periodā uzsākto projektu finansējuma atlikums, kas tika pārnesta uz asociētās dalībvalsts periodu.

[bookmark: _Toc232689902]EKA obligātā programma
	EKA obligātā programma finansē virkni aktivitātes, kas saistītas ar izglītības, tīklošanās un mācību aktivitāšu organizēšanu EKA iesaistīto valstu industrijai, kā arī ar kopējās infrastruktūras, IT resursu un laboratoriju uzturēšanu. Atbalsta aktivitātes Latvijai ietver - ESERO projekta līdzfinansēšanu, EKA industriālā koordinatora finansēšanu un intelektuālā īpašuma tiesību aizsardzības un tehnoloģiju pārneses aktivitāšu īstenošanu utt. Vienlaikus Latvijas industrijai ir organizēti vairāki mācību kursi, semināri, kas saistīti ar dalību EKA programmās, EKA projektu izstrādi un pārvaldību, ECSS[footnoteRef:15] standartiem un mācības par EKA IT resursu izmantošanu. [15:  Eiropas sadarbība kosmosa standartizācijā.] 

	Līdz šim finansētās aktivitātes no EKA obligātās programmas ir 1) EKA industriālā koordinatora pozīcija, 2) SIA IrbGS darbinieka prakse EKA ESOC[footnoteRef:16] centrā Vācijā 3) daļējs finansējums EKA Biznesa inkubatora izveidei Latvijā 2024. gadā, 4) SIA Deep Space Energy projekts par jauna, drošāka Sr-90 radioizotopa materiāla izstrādi Eiropas radioizotopu enerģijas avotiem, ar mērķi samazināt gamma starojumu un padarīt šādu enerģijas avotu izmantošanu reālāk pieejamu. Kopēju atgūtā projektu vērtība obligātajā programmā sastāda 1 332 086 euro. [16:  Eiropas Kosmosa operāciju centrs kalpo kā galvenais Eiropas Kosmosa aģentūras misijas vadības centrs un atrodas Darmštatē, Vācijā.] 

	Būtiski norādīt, ka daļu no Latvijas ieguldījumiem EKA obligātajā programmā EKA izmanto, lai sniegtu Latvijas organizācijām lielāku atbalstu mācību, pasākumu organizēšanas un konsultāciju veidā, ar mērķi panākt veiksmīgu Latvijas integrāciju EKA ietvaros un ilgtspējīgu un konkurētspējīgu industriālo spēju attīstību.


Grafiks Nr.1 Kopējā projektu vērtība pa uzņēmumiem EKA obligātajā programmā

[bookmark: _Toc232689903]EKA vispārīgie pasūtījumi
EKA slēdz arī tādus līgumus ar dalībvalstu uzņēmumiem, lai iegādātos preces un pakalpojumus konkrētu projektu vai programmu īstenošanai. Tie ir komerciāli līgumi, kas paredz tiešu preču vai pakalpojumu piegādi EKA vajadzībām un tiek apmaksāti no EKA budžeta vai atsevišķām programmām, piemēram, tehnoloģiju izstrādes un studiju programmām, zemes segmenta atbalsta programmām vai korporatīvajiem pakalpojumiem. Šie līgumi neietekmē dalībvalsts formālo ģeogrāfiskās atdeves aprēķinu, tomēr tiek dokumentēti pārredzamības nolūkā. 
Arī četri Latvijas uzņēmumi ir ieguvuši komerciālos līgumus ar EKA dažādās jomās: tehnoloģiju izstrādē, laboratorijas un testēšanas iekārtu nodrošināšanā, programmatūras atbalsta pakalpojumos, kā arī mākslīgā intelekta tulkošanas sistēmu izstrādē.

Grafiks Nr.2 Kopējā projektu vērtība pa uzņēmumiem EKA vispārīgajos pasūtījumos
[bookmark: _Toc232689904]RPA programma  

	Asociētās dalībvalsts līguma ietvaros tika izveidota RPA programma, kas ir paredzēta tikai Latvijā rezidējošām organizācijām, un tās galvenais uzdevums ir atbalstīt holistiskas Latvijas kosmosa politikas īstenošanu un īstenot tādas aktivitātes, kas nav iespējamas EKA izvēles programmās. RPA programmas mērķi ir 1) attīstīt Latvijas industrijas kompetences un spējas, kas vērstas uz produktu izstrādi, kas var palīdzēt nodrošināt ilgtspējīgu industriālo atdevi EKA izvēles programmās, kurās Latvija piedalās, 2) veidot kompetences un spējas, kas vērstas uz produktu izstrādi, lai atbilstoši sagatavotu valsts industriju turpmākai integrācijai EKA izvēles programmās, kurām valsts plāno pievienoties 5 gadu laikā un 3) veidot un demonstrēt kompetences un spējas, kas nodrošina ilgtspējīgu ilgtermiņa komerciālo darbību kosmosa komerciālajā tirgū.
	RPA programma paredz ieviest aktivitātes, kas palīdz jaunpienācējiem ienākt kosmosa nozarē, atbalsta augstākās izglītības studiju kursu izstrādi, sekmē nepieciešamo prasmju attīstību un veicina komerciālo un publiski finansēto satelītdatu lietojumu attīstību sadarbībā ar gala lietotājiem. Līdz šim piedāvātās RPA aktivitātes ir šādas: 
· sagatavošanās un pētniecības aktivitātes (tehnoloģiju gatavības līmenis (TRL) 1-3);
· lidojuma segmenta (Flight Segment) aktivitātes (TRL 3-5);
· kosmosa zinātnes aktivitātes;
· kosmosa lejupējie (downstream) pielietojumi (TRL 6-8);
· izglītības aktivitātes (studiju kursu izstrāde);
· specifiski apmācību kursi industrijā nodarbinātajiem, piemēram, precīzā lodēšana;
· promocijas darbu sagatavošana sadarbībā ar industriju.
	Kopš kļūšanas par EKA asociēto dalībvalsti ir organizēti seši EKA nacionālās programmas RPA konkursi, ierasti reizi gadā un to rezultāti ir apkopoti tabulā Nr. 4.
 
Tabula Nr.4 Latvijas organizāciju sekmes EKA nacionālajā programmā RPA
  
	RPA Nr.
	Iesniegtie projekti
	Apstiprinātie projekti
	SUMMA, euro

	1
	22
	9
	949 746 

	2
	11
	5
	471 466

	3
	19
	13
	1 432 389

	4
	17
	14
	830 603

	5
	24
	10
	1 581 267 

	6
	27
	10
	1 084 893

	Kopā
	120
	61
	6 350 364



	Latvijas organizāciju sekmes RPA programmā vērtējamas kā labas, par ko liecina gan stabilais projektu pieteikumu skaits, gan projektu pieteikumu kvalitāte, gan regulārais jaunu organizāciju, kas vēlas darboties kosmosa nozarē, pieplūdums. Vienlaikus redzams, ka organizāciju spēja un kapacitāte īstenot vairākus projektus vienlaicīgi un nākt klajā ar jaunām inovācijām ir ierobežota. Visbiežāk tās vienlaicīgi nespēj īstenot vairāk par 1-2 projektiem, kas ir saistāms gan ar cilvēkresursu trūkumu, gan stabilas finanšu plūsmas nodrošināšanu inovāciju aktivitātēm. 
	RPA programmas ietvaros attīstītas trīs galvenās tehnoloģiju jomas – vispārīgās tehnoloģijas, Zemes novērošana un satelītsakari, kas veido vairāk nekā 85% no apstiprinātajiem projektiem. Šīs jomas labi atbilst EKA izvēles programmām GSTP, ARTES un Future EO, kas norāda, ka Latvijā ir pietiekami daudz organizāciju ar potenciālu sekmīgi iesaistīties un pieteikties projektu konkursiem šo programmu ietvaros. Organizāciju sekmes EKA RPA programmā atspoguļotas grafikā Nr. 3.



	Grafiks Nr.3 Kopējā projektu vērtība pa uzņēmumiem EKA RPA programmā

[bookmark: _Toc232689905]EKA izvēles programmas

	Asociētās dalībvalsts statuss dod iespēju piedalīties visās EKA izvēles programmās, kas ir EKA funkcionēšanas pamatā un kurās tiek īstenotas visas EKA tehnoloģiju misijas. Kopējie EKA izvēles programmu mērķi ir sekmēt Eiropas industrijas konkurētspēju un inovācijas, radot jaunus produktus, un uzlabot Eiropas tehnoloģisko neatkarību un pieeju kritiskajām tehnoloģijām, kā arī veicināt tehnoloģiju izplatību ārpus kosmosa sektora. Savukārt katrai EKA izvēles programmai ir savi atsevišķi mērķi, noteikumi, un EKA dalībvalstis un asociētās dalībvalstis var piedalīties jebkurā EKA izvēles programmā, attiecīgi ieguldot tajā finansējumu. Svarīgi uzsvērt, ka EKA dalībvalstis un asociētās dalībvalstis var piedalīties tikai tajās EKA programmās, kurās iepriekš ir pieteikušās Ministru padomes laikā  un ieguldījušas finansējumu. Izņēmuma kārtā EKA izvēles programmām var pierakstīties arī pēc Ministru padomes, taču tā netiek uzskatīta par labo praksi un sarežģī valsts industrijai atgūt finansējumu projektu veidā. 
	Latvija līdz 2025. gadam piedalās piecās izvēles programmās, kas tika izvēlētas, analizējot Latvijas industrijas un zinātnisko institūciju kompetences un kapacitāti. Jaunai dalībvalstij ienākšana EKA izvēles programmās nav vienkārša, jo šajās programmās projektu konkursi galvenokārt tiek organizēti pēc aktivitātes definēšanas principa (Statetment of work), kas nozīmē, ka EKA apraksta nepieciešamās tehnoloģijas vai sistēmas uzbūves prasības, un dalībvalstu industrija veido konsorciju, kas var īstenot šādas prasības. Līdz ar to jaunas valsts industrijai ir salīdzinoši grūtāk iesaistīties šādā konsorcijā, jo nav vēl izveidota nepieciešamā partnerība ar Eiropas industriju. Topošai kosmosa valstij (emerging space nation), par kādu uzskatāma arī Latvija, tādējādi ir ierobežots kompetenču skaits, un kosmosa industrija vēl nav pietiekami tehnoloģiski nobriedusi.
	Tabulā Nr.5 apkopota informācija par Latvijas dalību EKA izvēles programmās un veiktie ieguldījumi periodā no 2020. gada līdz 2025. gadam.

Tabula Nr.5. Latvijas dalība EKA izvēles programmās 

	EKA izvēles programma/ieguldījumi 2020 – 2025
	PROGRAMMAS GALVENIE PRINCIPI

	[bookmark: _Hlk230355079]Galvenā tehnoloģiju atbalsta programma (General Support Technology Programme – GSTP) – 4,89 milj. euro
	· Programmas mērķis ir attīstīt daudzsološus inženiertehniskus konceptus plaša spektra nobriedušās kosmosa tehnoloģijās; 
· Visas EKA dalībvalstis iegulda GSTP un programma aptver visas tehnoloģiju disciplīnas, izņemot satelīttelekomunikācijas;
· Latvijas organizācijas piedalās GSTP Element 1 “Develop” ar mērķi attīstīt tehnoloģijas līdz TRL (tehnoloģiju gatavības līmenis - TRL) 6-7.

	Zemes novērošanas programma (Future EO) – 1,6 milj. euro 
	· Galvenā Zemes novērošanas programma ar 1,2 miljrd. budžetu gadā.
· Latvijas organizācijas piedalās programmas 4. blokā “EO Science for Society” un Baltijas reģionālajā iniciatīvā.
· Satelītdatu lietojumu un pakalpojumu attīstīšana sadarbībā ar gala lietotājiem;
· Tehnoloģiju un komponentu izstrāde Zemes novērošanas iekārtām.

	Kosmosa izpēte (E3P – elements “ESPRIT”) – 2,02 milj. euro
	· Programmas mērķis ir kosmosa izpēte, lai palīdzētu mums uz Zemes, kas ietver trīs galamērķus, kur cilvēki strādās ar robotiem:  Starptautiskā kosmosa stacija, Mēness un Marss.
· Latvijas organizācijas SIA Allatherm dalība Mēness stacijas misijā “Lunar Gateway”.

	Kosmosa drošība (Space Safety) – 327 tūkst. euro
	· Programmas mērķis ir aizsargāt Zemi, cilvēci un kosmosa aktīvus no draudiem, kas nāk no kosmosa.
· Latvijas organizācija SIA Eventech piedalījās misijā “Hēra”, kuras mērķis ir pārbaudīt, vai ir iespējams novirzīt asteroīda “Didymos” trajektoriju. 

	Scale Up - 
378 tūkst. euro

	· 2022. gada gadā Latvija pievienojās Scale-up programmai, lai īstenotu EKA Biznesa inkubatoru (ESA BIC) Latvijā. Kopā ar EM līdzfinansējumu paredzēts atbalstīt 15 jaunuzņēmumus, katram piešķirot 80 tūkst. euro grantu.




EKA GSTP programma

Kopējā Latvijas projektu kopsumma GSTP (General Support Technology Programme) programmā sasniedz 2,9 milj. euro. Noslēgti septiņi līgumi ar dažādiem Latvijas uzņēmumiem kā galvenajiem izpildītājiem (skat. grafiku Nr.4). Vislielākos līgumus ieguvuši SIA Allatherm (termoregulācijas sistēmas) un RD Alfa Microelectronics mikroshēmas. SIA Baltic Scientific Instruments ieguvuši projektu, kas saistīts ar jaunas paaudzes augstas izšķirtspējas rentgena un gamma staru detektoru izstrādi kosmosa lietojumiem, savukārt SIA Naco Technologies sadarbībā ar Igaunijas uzņēmumu PowerUP izstrādā jauna tipa ar katalizatoru pārklātās membrānas ūdeņraža degšūnām. Izstrādātās membrānas ir paredzētas izmantošanai kosmosa kuģu un satelītu enerģijas avotos, kur tās varētu būtiski uzlabot ilgmūžību un uzticamību ekstrēmos kosmiskos apstākļos. Visbeidzot SIA Qubalt savā projektā fokusējas uz kvantu un kriptanalīzei noturīgas attālinātas programmatūras atjaunināšanas sistēmas izstrādi satelītiem. GSTP programmā dominē industrijas sektors – Latvijas iesaistei raksturīga ļoti augsta industrijas un akadēmiskā sektora attiecība (95%), kas būtiski pārsniedz labo praksi raksturojošo 75 % rādītāju. Tas liecina, ka šajā programmā ir būtiskas izaugsmes iespējas bez riska neapgūt piešķirto finansējumu.

Grafiks Nr. 4. Kopējā projektu vērtība pa uzņēmumiem EKA GSTP programmā

[bookmark: _Toc232689906]EKA Zemes novērošanas programma 
	
	Zemes novērošanas programma (turpmāk – Future EO) ir EKA galvenā Zemes novērošanas sektora attīstības programma, kuras mērķis ir attīstīt Zemes novērošanas tehnoloģijas, instrumentus, īstenot Zemes novērošanas misijas, kā arī izstrādāt lietojumus un pakalpojumus valsts un privātajam sektoram, kuru pamatā ir satelītdatu izmantošana.  
Kopējā apstiprināto projektu kopsumma Future EO programmā ir 1,26 milj. euro. Noslēgti trīs līgumi ar diviem dažādiem Latvijas uzņēmumiem kā galvenajiem izpildītājiem (sk. grafiku Nr.5). Nodibinājums “Vides risinājumu institūts” un SIA Baltic Satellite Serviss ir aktīvākie Zemes novērošanas lietojumu izstrādātāji Latvijā. Projektos ir iesaistīti arī Latvijas apakšuzņēmēji, līdz ar to kopumā Future EO programmā līdz šim piedalījušās piecas Latvijas organizācijas (sk. grafiku Nr. 5).
Latvijas līdzdalība Future EO programmā vēl netiek pilnvērtīgi izmantota, tomēr pastāv izaugsmes potenciāls. Sagaidāms, ka, attīstoties starptautiskajai sadarbībai, tuvākajā laikā Future EO programmā iesaistīsies arī citas Latvijas organizācijas. 

Grafiks Nr. 5. Kopējā projektu vērtība pa uzņēmumiem EKA Future EO programmā

[bookmark: _Toc232689907]EKA izvēles programmas Kosmosa izpēte, Kosmosa drošība un Scale-up
Kosmosa izpētes programmā (E3P - European Exploration Envelope Programme), ar Latvijas līdzdalību noslēgti divi līgumi ar uzņēmumu SIA Allatherm 3,47 milj. euro apmērā kā apakšuzņēmējam Eiropas lielajiem integratoriem Thales Alenia Space Italy un OHB System AG par darbu pie “Lunar Gateway” Mēness stacijas – ESPRIT sistēmas (uzpilde, infrastruktūra un telekomunikācijas) B2/C/D/E1[footnoteRef:17] fāzēs. SIA Allatherm šajā projektā izstrādā divas tehnoloģijas ksenona pārsūknēšanas kompresoru un siltuma regulācijas sistēmu, sākot no vispārējas idejas līdz pat lidojuma modelim Mēness stacijas “Lunar Gateway” ESPRIT moduļa ietvaros. ESPRIT modulis ir daļa no Mēness orbitālās platformas. Ksenona pārsūknēšanas kompresoru un siltuma regulācijas sistēma ir ESPRIT moduļa degvielas uzpildes sadaļas galvenā sastāvdaļas. “Lunar Gateway” ir liela mēroga starptautisks projekts, kuru realizē četras lielākās kosmosa aģentūras pasaulē: NASA, EKA, JAXA un CSA. “Lunar Gateway” ir viens no līdz šim ambiciozākajiem kosmosa projektiem, un tam būs nozīmīga loma cilvēku klātbūtnes uz Mēness nodrošināšanā.  [17:  B2/C/D/E1 fāzes ir standarta apzīmējums kosmosa industrijā, kas raksturo dažādas projekta attīstības stadijas:
B2 fāze – Detalizētais projektēšanas darbs (Preliminary Design)
C fāze – Kritiskais projektēšanas posms (Critical Design)
D fāze – Ražošana, montāža, testēšana un piegāde (Qualification & Production)
E1 fāze – Ekspluatācijas uzsākšana (Launch & Early Operations)] 

“Lunar Gateway” programma pēc NASA 2026. gada marta lēmuma ir nonākusi pārorientācijas stadijā, ievērojami samazinot tās nozīmi Artemis programmā un novirzot uzmanību uz Mēness virsmas izpēti. Līdz ar to “Lunar Gateway” elementu turpmākā attīstība tiek pārskatīta, un EKA plāno pēc 2026. gada jūnija padomes pārtraukt galvenos līgumus ar industriju. Vienlaikus paredzēts turpināt atsevišķu stratēģiski nozīmīgu tehnoloģiju attīstību ārpus sākotnējā programmas ietvara, tostarp ksenona degvielas uzpildes risinājumus un inovatīvas termālo šķidrumu sistēmas hermētiskiem moduļiem. Šāda pieeja ļauj saglabāt daļu no veiktajiem ieguldījumiem, novirzot tos uz citu nākotnes kosmosa projektu vajadzībām un iespējamiem pielietojumiem.
Kosmosa drošības programmā (S2P - Space Safety Programme) Latvijas uzņēmums SIA Eventech ieguva iespēja piedalīties vienā no programmas elementiem “Hēra”. Ar SIA Eventech tika noslēgts līgums 298 230 euro apmērā. Vācijas uzņēmums “OHB System AG” bija misijas galvenais izpildītājs, savukārt uzņēmumi no 17 EKA dalībvalstīm sniedza ieguldījumus dažādās “Hēra” misijas aktivitātēs. Portugāle un Rumānija izstrādāja lāzera augstuma mēriekārtu (altimetru), kas nodrošinātu autonomās navigācijas sistēmas ar kritiski svarīgu informāciju misijas īstenošanai. SIA Eventech izstrādāja aerolāzerskanēšanu (LIDAR) un nodrošināja altimetru ar  “faktiskā lidojuma laika” (Time of Flight) moduli un procesoru. SIA Eventech līgumu pabeidza un aparatūru piegādāja, tomēr Portugāles galvenā izpildītāja EFACEC bankrota dēļ, kurš nodrošināja sistēmas kopumu, tā netika izmantota “Hēra” misijā. Vienlaikus iegūtā pieredze dos iespēju SIA Eventech pilnveidot savus produktus un nākotnē būt konkurētspējīgākiem EKA iepirkumos un misijās, piemēram, jaunajā Mēness izpētes misijā “NovaMoon”. 
	Scale-up programmas ietvaros Komercializācijas reaktors (SIA FNG Invest) noslēdza līgumu ar EKA par Biznesa inkubatora izveidi Latvijā – ESA BIC Latvia. EKA biznesa inkubatora mērķis ir radīt un attīstīt kosmosa tehnoloģiju zinātņietilpīgus uzņēmumus, veicinot nozares izaugsmi Latvijā, kā arī kosmosa tehnoloģiju pārnesi citās valsts viedās specializācijas (RIS3) nozarēs, piemēram, robotikā, materiālzinātnē, elektronikā, vides tehnoloģijās utml. EKA Biznesa inkubācijas centru tīkls Eiropā apvieno kosmosa nozari atbalstošās institūcijas, kā arī palīdz zinātniekiem un uzņēmējiem komercializēt savas zinātniskās izstrādnes un idejas jaunos produktos un pakalpojumos. 
	2024. gada novembrī Latvija pievienojās 32 Eiropas Kosmosa aģentūras Biznesa inkubācijas centru tīklam, kas darbojas 22 Eiropas valstīs. Pēdējo 20 gadu laikā šie centri atbalstījuši vairāk nekā 1700 jaunuzņēmumu attīstību visā Eiropā. EKA inkubatora pakalpojumi ietver: 
· finansējumu produktu, prototipu un programmatūras attīstībai, intelektuālā īpašuma aizsardzībai līdz 80 000 euro;
· EKA ekspertu tehnisko atbalstu līdz 80 h; 
· EKA vai nacionālo ekspertu mentoringu; 
· tiesības izmantot EKA inkubatora zīmolu;
· pieeju starptautiskajam EKA inkubatora tīklam.
	“ESA BIC Latvia” mērķis, izmantojot arī Ekonomikas ministrijas piešķirto līdzfinansējumu 964 404 euro apmērā, līdz 2027. gadam ir atbalstīt 15 Latvijas jaunuzņēmumus. Līdz 2026. gada martam ir atbalstīti septiņi jaunuzņēmumi: 
· NRG Solutions: Zemes novērošanas dati un ģeotelpiskās tehnoloģijas, modernizējot īpašumu novērtēšanu un izvērtēšanu; 
· Deep Space Energy: Radioizotopu enerģijas sistēmu tirgus validācija izmantošanai uz Mēness, Marsa, dziļajā kosmosā un aizsardzības satelītos.
· ARKai: Mākoņanalītikas platforma, kas ar satelītu un Zemes datiem prognozē Zemes deformācijas, sākotnēji pazemes gāzes krātuves operatoriem.
· Emy Solutions: Programmatūras komponente Galileo ārkārtas brīdinājuma satelītu pakalpojumam (EWSS).
· Optonics: Zemu izmaksu selektīvās lāzerkausēšanas 3D printeris kosmosa lidojumiem sertificētām detaļām un ražošanas pakalpojums CubeSat sektoram.
· Nanocraft: attīsta satelītu balstītu starpkontinentālās datu pārraides tehnoloģiju ar īpaši zemu signāla aizturi, kas paredzēta tirgiem, kuros sekunžu precizitāte būtiski ietekmē lēmumu pieņemšanu un ekonomiskos rezultātus.
· PicoTech: izstrādā kompaktu, automatizētu pikosekunžu lāzera sistēmu virsmu attīrīšanai, aktivizēšanai un mikro‑struktūru veidošanai, kurai ir tieša pielietojamība kosmosa materiālu apstrādē un augstas pievienotās vērtības ražošanā. 
	EKA Biznesa inkubators ir nozīmīgs instruments, lai ilgtermiņā palielinātu ar kosmosa industriju saistīto uzņēmumu, kā arī darba vietu skaitu Latvijā, lai nodrošinātu pamatu nozares ilgtspējīgai attīstībai. 
EKA Biznesa inkubators ir uzskatāms par vienu no nozīmīgākajiem Latvijas dalības Eiropas Kosmosa aģentūrā praktiskajiem komercializācijas instrumentiem, kas veicina kosmosa nozares jaunuzņēmumu attīstību, tehnoloģiju pārnesi, investīciju piesaisti un eksportspējīgu produktu izstrādi. Ņemot vērā, ka pašreizējā ESA BIC Latvia aktīvā darbības fāze ir paredzēta līdz 2027. gada augustam, savlaicīgi izvērtējamas iespējas nodrošināt programmas turpinājumu, lai nerastos pārrāvums jaunu uzņēmumu inkubācijas procesā un saglabātos viens no būtiskākajiem Latvijas kosmosa nozares komercializācijas instrumentiem.
Nākamajai EKA Biznesa inkubatorā Latvijā fāzē nebūtu piemērojams ERAF līdzfinansēšanas modelis, jo tas rada papildu administratīvo slogu un nav optimāli piemērots starptautiska EKA biznesa inkubācijas instrumenta elastīgai un nepārtrauktai īstenošanai. Programmas turpinājums būtu nodrošināms ar tiešu, vienkāršāku un prognozējamāku finansēšanas modeli sadarbībā ar EKA.
[bookmark: _Hlk239926089]Vienlaikus jānorāda, ka EKA Biznesa inkubācijas centra turpinājuma nodrošināšanai arī turpmāk var tikt izmantoti ERAF līdzekļi. Nākamajā periodā ERAF līdzekļi būtu virzāmi pa tiešo Eiropas Kosmosa aģentūras programmā ACCESS, kas nodrošina ESA Biznesa inkubācijas centru darbību dalībvalstīs. Šāda pieeja potenciāli samazinātu administratīvo slogu un nodrošinātu ciešāku sasaisti ar EKA inovāciju un komercializācijas instrumentiem.



	Grafiks Nr.6 Kopējā projektu vērtība pa uzņēmumiem 
EKA programmās Kosmosa izpēte, Kosmosa drošība un Scale-up.
Ņemot vērā Latvijas organizāciju dalību visās EKA programmās ir identificētās šādas galvenās kosmosa nozares kompetences:
· [bookmark: _Hlk207911790]augsto tehnoloģiju termālās vadības sistēmas; 
· uzpildes tehnoloģijas orbītā;
· Zemes novērošanas risinājumi (datu izmantošana/apstrāde);
· laika noteikšanas sistēmas kosmosā;
· elektroniskās, elektromehāniskās un elektrooptiskās komponentes (EEE);
· metāliskās 3D drukas tehnoloģijas;
· žiroskopi;
· radiācijas detektori;
· Zemes staciju darbība (vadība, telemetrija un komandas – TT&C).
Kopumā visās EKA programmās Latvijas organizāciju atgūtais finansējums uz 2025. gada decembri veido 16 milj. euro, kas uzskatāms par augstvērtīgu rezultātu gan salīdzinājumā  ar citām valstīm, gan ņemot vērā Latvijas organizāciju neilgo pieredzi Eiropas kosmosa ekosistēmā. 
[bookmark: _Hlk207810495]INDUSTRIJAS ATBALSTS. IZM, sadarbojoties ar visām iesaistītajām pusēm kosmosa stratēģijas īstenošanā, veido atbalsta ietvaru Latvijas industrijai visos ar EKA saistītajos jautājumos, jo īpaši attiecībā uz EKA iepirkumiem un industrijas kapacitāšu stiprināšanu kosmosa aktivitātēs.
2021. gada vasarā IZM sadarbībā ar EKA izveidoja EKA industriālā koordinatora pozīciju, kuru pilda SIA Management Service Company. EKA industriālais koordinators pilda šādus pienākumus: 1) EKA publicēto iepirkumu monitorings un izplatīšana Latvijas organizācijām, 2) atbalsta sniegšana Latvijas organizācijām saistībā ar EKA iepirkumu procesu un ECSS[footnoteRef:18] standartiem, 3) starptautiskās sadarbības atvieglošana Latvijas organizācijām, veidojot industriālos konsorcijus EKA projektos  un 4) atbalsts kvalitatīvu projekta pieteikumu sagatavošanā. 45 mēnešu laikā industriālais koordinators ir sasniedzis šādus rezultātus: [18:  Eiropas sadarbība kosmosa standartizācijā.] 

· organizētas 72 uzņēmumu vizītes (61 klātienē, 11 tiešsaistē);
· identificētas vairāk nekā 300 organizācijās (valsts iestādes, akadēmija, uzņēmumi), no kurām 97 reģistrētas EKA reģistrācijas portālā “ESA-STAR”. 
· identificēti vairāk nekā 1300 kontakti kosmosa industrijā un vairāk nekā 53 jauni dalībnieki, kuriem sniegtas 27 konsultācijas par EKA iespējām.
· Latvijas uzņēmumiem izplatītas vairāk nekā EKA 58 iepirkumu iespējas.
· sniegtas 1042 konsultāciju stundas (no tām ~86% uzņēmumiem, ~14% akadēmijai).
· nodrošinātas vairāk nekā 146 tīklošanās aktivitātes, no kurām 68% ar starptautiskajiem partneriem, 25% ar lielajiem sistēmu integrētājiem, kā arī vietējās sadarbības starp industriju un akadēmiju;
· IZM kopā ar EKA Industrijas koordinatoru ik gadu organizē informatīvos seminārus un konsultācijas uzņēmumiem, kas pretendē uz EKA līgumiem.
[bookmark: _Toc232689908]Zinātniskā pētniecība
Vīzija: Latvijā strādājošās pētniecības organizācijas un universitātes piedalās vadošajos kosmosa projektos un rada pasaules līmeņa zināšanas kosmosa un ar to saistītajās zinātnes disciplīnās. Tas apliecina Latvijas apņemšanos kļūt par centru progresīvai kosmosa zinātnei.
Risināmie izaicinājumi: Kosmosa industrija pēc būtības atbalsta fundamentālos pētījumus, savukārt uz satelītiem balstītā kosmosa zinātne virza tehnoloģisko izcilību un inovācijas. Lai gan aptuveni 10 Latvijas pētniecības iestādes ir iesaistītas starptautiskos augsto tehnoloģiju pētījumos, kosmosa vide rada īpašus izaicinājumus pētījumiem, jo inženiertehniskiem risinājumiem tiek izvirzītas ārkārtīgi augstas prasības. Kosmosa zinātne tiek augstu vērtēta ne tikai par devumu zinātnes atklājumos, bet arī par tās nozīmi nākotnes ekspertu izglītošanā un sagatavošanā.

Tabula Nr.6. Rezultatīvo rādītāju progress stratēģiskajā jomā “zinātniskā pētniecība” 

	Rezultatīvais rādītājs
	Rezultatīvā rādītāja mērķa vērtība 
	Rezultāts uz 2025. gadu

	[bookmark: _Hlk207631409]KPI 10
Projekta pieteikumu skaits, kas novērtēti virs kvalitātes sliekšņa, ES programmā “Apvārsnis Eiropa” ar kosmosu saistītajās darbībās (2021.–2027. gadā).
	40
	15

	KPI 11
[bookmark: _Hlk207631431]Projekta pieteikumu skaits, kas finansēti ES programmā “Apvārsnis Eiropa” vai citā starptautiskā programmā, kā Interreg Europe, Eiropas Aizsardzības fonds u.c. kosmosa aktivitātēs.
	20
	16

	KPI 12
[bookmark: _Hlk207631620]EKA zinātniskās misijas zinātnieku pamatgrupā iekļauto Latvijas pētnieku skaits. 
	1
	0

	KPI 13
[bookmark: _Hlk207631694]Publicēto pētījumu skaits, ko izstrādājuši Latvijas pētnieki, pamatojoties uz datiem, kas iegūti no EKA kosmiskajiem aparātiem. 
	3
	2



Pamatojoties uz rezultatīvo rādītāju sasniegtajiem rezultātiem (Tabula Nr.6 ), kopējais izpildes līmenis blokā “Zinātniskā pētniecība” līdz 2027. gadam ir 49%.
Rezultatīvo rādītāju progresa kopsavilkums:
· Plāns stiprināt dalību starptautiskajos tīklos jau sniedzis rezultātus. Latvija ir padziļinājusi sadarbību ar Eiropas VLBI tīklu (EVN), oficiāli kļuvusi par JIVE ERIC dalībnieci, kā arī kļuvusi par pilntiesīgu dalībnieci ES Kosmosa novērošanas un uzraudzības (EU SST) partnerībā.
· Neskatoties uz kopējo projektu skaitu, apkopotā informācija liecina, ka Latvijas kosmosa nozares uzņēmumi, kas strādā pie tehnoloģiskiem risinājumiem, ir nepietiekami pārstāvēti Apvārsnis Eiropa vai citās starptautiskajās programmās.
· Latvijas zinātnieki un uzņēmumi ir iesaistījušies EKA vērienīgajā kosmosa misijā Comet Interceptor, kuras mērķis ir pirmo reizi cilvēces vēsturē detalizēti izpētīt iepriekš nezināmu komētu vai citu primitīvu Saules sistēmas objektu. Latvijas ieguldījums misijā saistīts ar komētu aktivitātes modelēšanu, misijas scenāriju sagatavošanu un zinātnisko instrumentu testēšanu. Sadarbībā ar Tartu observatoriju uzņēmums Nanocraft un Ventspils Augstskola īsteno projektu CI3D, kura ietvaros tiek veidoti fotoreālistiski sintētiskie komētu modeļi un attēli misijas kameru un novērošanas instrumentu testēšanai virtuālā vidē. Ventspils Starptautiskais radioastronomijas centrs šajā darbā nodrošina augstas veiktspējas skaitļošanas infrastruktūru (HPC), kas nepieciešama sarežģītai komētu fizikālo procesu modelēšanai un misijas scenāriju analīzei. Misijā iesaistīts arī Latvijas uzņēmums BitLake Technologies, kas piedalās dažādu sistēmu un datu apstrādes risinājumu izstrādē. Latvijas dalība Comet Interceptor apliecina valsts zinātnisko un tehnoloģisko kompetenci starptautiski nozīmīgās EKA zinātnes misijās un veicina Latvijas atpazīstamību Eiropas kosmosa zinātnes kopienā.
Stratēģiskās jomas “Zinātniskā pētniecība” rīcības plāns un aktivitāšu progress
Lai īstenotu vīziju, kosmosa stratēģija paredz, ka visas ministrijas, aģentūras, uzņēmumi un pētniecības organizācijas sadarbojas, lai aktīvi veicinātu Latvijas dalībnieku panākumus ES Kosmosa programmā, EKA zinātnes misijās un “Apvārsnis Eiropa” aktivitātēs, veidojot jaunus projektus, inovācijas un biznesa iespējas Latvijā. IZM un Latvijas Zinātnes padome nodrošina dalību starptautiskajās kosmosa un ar to saistīto nozaru pētniecības partnerībās un tīklos, tostarp Eiropas Ļoti Garās Bāzes radiointerferometrijas tīklā (EVN), JIVE-ERIC[footnoteRef:19] un ES Kosmosa novērošanas un uzraudzības partnerībā (EU SST). [19:  Eiropas Ļoti garas bāzes interferometrijas apvienotais institūts ir Eiropas pētniecības infrastruktūras konsorcijs, ko dibinājušas tā dalībvalstis] 

ES KOSMOSA PROGRAMMA. Visas ministrijas, aģentūras, uzņēmumi un pētniecības organizācijas sadarbojas, lai aktīvi veicinātu Latvijas pārstāvju panākumus ES Kosmosa programmā, iesniedzot projektus, radot jaunas inovācijas un biznesa iespējas Latvijā.
· Zemes novērošanas datu popularizēšana. Galvenā uzmanība pievērsta ES satelītu datu izmantošanas veicināšanai, īpaši no Copernicus programmas. 2023. gadā Rīgā tika organizēta Baltijas Copernicus diena, lai izglītotu pētniekus, jaunuzņēmumus un valsts iestādes par šo datu izmantošanu.
· Uzņēmējdarbības un jauniešu iesaiste. Latvija aktīvi īsteno ES CASSINI kosmosa uzņēmējdarbības iniciatīvu. Valstī  notikuši vairāki CASSINI Hakatoni (2021. un 2024. gadā), lai veicinātu jaunu ideju attīstību, studentu iesaisti un biznesa ideju rašanos. 2025. gada vasarā Latvijā tika rīkota pirmā CASSINI Kosmosa vasaras nometne jauniešiem.
· Latvija oficiāli pievienojusies JIVE kā ERIC dalībnieks, kā rezultātā: Latvijas radioastronomi regulāri sadarbojas ar JIVE ļoti garas bāzes interferometrijas projektos, un 2024. gadā JIVE direktors apmeklēja Latviju, lai paplašinātu sadarbību. 2024. gada novembrī Irbenes Radioteleskopu komplekss atzīmēja 30. gadadienu kopā ar JIVE pārstāvjiem, kas uzsvēra ilgtermiņa Latvijas–EVN partnerību un tehniskos uzlabojumus (piemēram, jaunos K joslas uztvērējus), kas turpmāk nostiprinās Latvijas lomu JIVE tīklā.
· [bookmark: _Hlk207913021]Latvija 2023. gadā pievienojās ES Kosmosa novērošanas un uzraudzības (EU SST) partnerībai, kas ir viena SSA komponentēm ES Kosmosa programmā. 2025. gada martā Latvija rīkoja EU SST koordinācijas komitejas sanāksmi Rīgā, apliecinot savu nozīmīgo lomu. Latvija sniedz ieguldījumu EU SST pakalpojumos ar Latvijas Universitātes lāzerlokācijas staciju, kas tiek izmantota pētniecības fāzēs kosmosa objektu izsekošanai. Latvija EU SST ietvaros palīdz novērot kosmosa atkritumus un satelītu orbītas sadarbībā ar Eiropas partneriem, vienlaikus saņemot datus arī nacionālajām vajadzībām (piemēram, agrīniem brīdinājumiem par kosmosa objektu atgriešanos atmosfērā vai sadursmēm). Ieguldot SSA tehnoloģijās un pievienojoties EU SST, Latvija sekmē kosmosa vides drošību un ilgtspēju līdzās citiem Eiropas partneriem.
[bookmark: _Toc232689909]Valsts pakalpojumi 
Vīzija: Reaģējot uz valsts sociālajām, ekonomiskajām un vides vajadzībām, Latvijā izstrādātie un radītie satelīttehnoloģiju pakalpojumi un lietojumi arvien plašāk tiek integrēti valsts pārvaldes iestāžu darbā. Tas atspoguļo kosmosa lietojumu stratēģisko nozīmi publiskajai pārvaldei un iedzīvotāju labklājībai.
Risināmie izaicinājumi: Kosmosa tehnoloģijas, tostarp Eiropas Savienības kosmosa programmas komponentu Galileo un Copernicus ietvaros nodrošinātie risinājumi[footnoteRef:20], sniedz būtisku ieguldījumu drošības, ārkārtas situāciju pārvaldības un sabiedrības pakalpojumu nodrošināšanā, taču vienlaikus atsevišķi kritiski svarīgi pakalpojumi ir pieejami tikai autorizētiem lietotājiem.  [20:  Eiropas Parlamenta un Padomes 2021. gada 28. aprīļa Regula (ES) 2021/696, ar ko izveido Savienības kosmosa programmu un Eiropas Savienības Kosmosa programmas aģentūru (EUSPA) un atceļ Regulas (ES) Nr. 912/2010, (ES) Nr. 1285/2013, (ES) Nr. 377/2014 un Lēmumu Nr. 541/2014/ES.] 

Ņemot vērā ģeopolitisko situāciju un pieaugošos GNSS traucējumu riskus, īpaši Eiropas Savienības ārējo robežu tuvumā, pieaug nepieciešamība pēc noturīgiem un drošiem pozicionēšanas, navigācijas un laika sinhronizācijas risinājumiem, tostarp Galileo PRS(Public Regulated Service izmantošanas. 
Galileo PRS) ir šifrēts satelītnavigācijas pakalpojums, kas paredzēts tikai autorizētiem valsts lietotājiem un kam raksturīga paaugstināta noturība pret pret nejaušiem un apzinātiem traucējumiem. 
Vienlaikus Galileo PRS ieviešana Latvijā līdz šim nav notikusi. Tās īstenošana ir saistīta ar būtiskām tehniskām, organizatoriskām un finansiālām prasībām, tai skaitā specializētu uztvērēju iegādi, nepieciešamās kriptogrāfiskās un drošības infrastruktūras izveidi, kompetentās iestādes (Competent PRS Authority, CPA) funkciju nodrošināšanu, kā arī atbilstošu cilvēkresursu un kompetenču pieejamību. 
Ņemot vērā Galileo PRS ieviešanas izmaksas un nepieciešamos resursus, Galileo PRS attīstībai Latvijā nepieciešama koordinēta starpinstitucionāla pieeja. Tās ietvaros nepieciešams izvērtēt iespējamos PRS ieviešanas scenārijus, tostarp integrāciju valsts aizsardzības, civilās aizsardzības, iekšlietu un kritiskās infrastruktūras aizsardzības sistēmās, institucionālās pārvaldības risinājumus, kompetenču sadalījumu, pakalpojuma un nepieciešamās infrastruktūras koplietošanas iespējas kā arī piemērotākos finansēšanas modeļus. Izvērtējumā būtu ņemamas vērā arī sadarbības iespējas ar Eiropas Savienības Kosmosa programmas aģentūru (EUSPA) un citām Eiropas Savienības dalībvalstīm.
 Minētie izaicinājumi ietekmē Latvijas spēju nodrošināt kritiski svarīgu pakalpojumu nepārtrauktību un stiprināt valsts noturību drošības un krīžu situācijās. 
Līdz ar to nepieciešams turpināt koordinētu starpinstitucionālu dialogu, lai nodrošinātu visaptverošu un pamatotu pieeju turpmākai Galileo PRS attīstībai Latvijā.

Tabula Nr.7 Rezultatīvo rādītāju progress stratēģiskajā jomā “Valsts pakalpojumi”

	Rezultatīvais rādītājs
	Rezultatīvā rādītāja mērķa vērtība 
	Rezultāts uz 2025. gadu

	KPI 14
[bookmark: _Hlk207631822]izstrādāto un valsts vai privātajā sektorā integrēto un izmantoto Zemes novērošanas vai navigācijas pakalpojumu (lietojumu) skaits, kas ir balstīti uz progresīvām kosmosa datu analīzes spējām. 
	5
	16

	KPI 15
[bookmark: _Hlk207631870]Latvijas uzņēmumu skaits, kas darbojas ar kosmosu nesaistītos tirgos un kas savos komercpakalpojumos (piemēram, inženiertehniskā/ģeotehniskā būvniecība, inženieru konsultāciju pakalpojumi, ieguves rūpniecības pakalpojumi, transporta pakalpojumi, infrastruktūras pārvaldītāji, finanšu pakalpojumi) ir integrējuši un izmantojuši ar kosmosu saistītas spējas.
	5
	4


Pamatojoties uz  tabulā Nr.7 rezultātiem, kopējais rezultatīvo rādītāju izpildes progress līdz 2027. gadam ir 90%.
Sasniegto rezultatīvo rādītāju progresa kopsavilkums:
Zemes novērošanas pakalpojumu portfelis paplašinās. Ir izstrādāti un tiek izmantoti 16 jauni Zemes novērošanas un navigācijas pakalpojumi (daļa vēl atrodas testēšanas posmā). Kopumā tas ir labs rādītājs, kas sniedz pierādījumus par Latvijas institūciju spēju izstrādāt šādus pakalpojumus. Taču ierobežotais klientu skaits liecina, ka tirgus vēl atrodas ieviešanas sākumposmā. Pateicoties mērķtiecīgai informētības veicināšanai un sadarbībai, ir sperti nozīmīgi soļi, lai pārvarētu zemo izpratnes līmeni par Zemes novērošanas iespējām. Vērtīgas apmācības un atbalsta pasākumi Zemes novērošanas kopienai ir radījusi labāku izpratni par kosmosa datu sniegtajiem ieguvumiem. To nostiprinājusi arī cieša reģionālā sadarbība, īpaši ar Igauniju un Lietuvu, apliecinot, ka kopprojekti var efektīvi nodrošināt inovatīvus reģionālus risinājumus, piemēram, mežsaimniecības un vides monitoringa jomās.
Stratēģiskās jomas  “Valsts pakalpojumi” rīcības plāns un aktivitāšu progress
Lai nodrošinātu šādu integrāciju, kosmosa stratēģijā uzsvērts, ka visas ministrijas, aģentūras un publiskā sektora organizācijas tiek aicinātas paredzēt Zemes novērošanas datu izmantošanu attiecīgajos normatīvajos aktos un ieviest tos publiskajā pārvaldē, koncentrējoties uz pievienotās vērtības radīšanu un konkurētspējas veicināšanu. Tāpat visas iesaistītās ministrijas, aģentūras un publiskā sektora organizācijas izvērtēs sadarbības nepieciešamību ar Ziemeļvalstu un Baltijas valstīm kopīgu interešu jomās, piemēram, mežsaimniecībā, iekšējo ūdeņu kvalitātē, sniega un ledus monitoringa nodrošināšanā. Visbeidzot šīs organizācijas analizēs satelītos balstītu pakalpojumu nepieciešamību ES regulu ieviešanā, piemēram, ūdens kvalitātes un zemes izmantošanas jomā.
[bookmark: _Hlk207811051]PAKALPOJUMI. Visas ministrijas, aģentūras un valsts pārvaldes iestādes (attiecīgā gadījumā) paredz Zemes novērošanas  pakalpojumu izmantošanu attiecīgajos normatīvajos aktos un integrē tos publiskajā sektorā, balstoties uz pievienoto vērtību un konkurētspēju.
· Dažas valsts iestādes ir sākušas integrēt Zemes novērošanas satelītu pakalpojumus valsts pārvaldes procesos, kur tie sniedz pievienoto vērtību, samazina darbaspēka izmaksas un uzlabo konkurētspēju. Piemēram, Valsts meža dienests un vides aģentūras izmanto Zemes novērošanas pakalpojumus dabas resursu uzraudzībai. EKA atbalstītā Baltijas Zemes novērošanas platformas projekta ietvaros Latvijas, Lietuvas un Igaunijas partneri izveidoja Mežu monitoringa pakalpojuma lietotni, kas izmanto Copernicus datus, lai automātiski konstatētu kailcirtes, vētras postījumus, kaitēkļus un citus riskus. Šis pakalpojums, kas tika palaists 2025. gadā GeoHub platformā, nodrošina savlaicīgus atjauninājumus Meža reģistrā un samazina nepieciešamību pēc manuālām lauka pārbaudēm. Integrējot šos pakalpojumus, mežsaimniecības amatpersonas var ātrāk reaģēt uz nelikumīgu izciršanu vai slimību uzliesmojumiem un efektīvāk izpildīt pārskatu prasības.
· Vairākas valsts institūcijas jau paredz satelītdatu izmantošanu savos normatīvajos aktos un darbībā, piemēram Lauku Atbalsta dienests tos izmanto platību maksājumu aprēķināšanā, bet LVĢMC izmanto operatīvos EUMETSAT satelītdatus kā nozīmīgu atbalstu, sagatavojot brīdinājumus un prognozes par bīstamām hidrometeoroloģiskām laika parādībām Latvijā saskaņā ar Valsts civilās aizsardzības plānu.
INFORMĒTĪBA. Visas atbildīgās ministrijas veicina informētību par kosmosa risinājumiem potenciālu valsts pārvaldē dažādās nozarēs, nodrošinot apmācības gan jaunajiem, gan pieredzējušiem speciālistiem, kā arī galvenajiem lēmumu pieņēmējiem.
· Lai izmantotu kosmosa risinājumus valsts pārvaldē, nozaru ministrijas ir strādājušas pie informētības veicināšanas valsts amatpersonu un lēmumu pieņēmēju vidū par kosmosa lietojumprogrammu iespējām. Tika rīkotas apmācības un informatīvi pasākumi gan jaunajiem speciālistiem, gan augsta līmeņa amatpersonām. Piemēram, Zemkopības un Viedās administrācijas un reģionālās attīstības ministrija organizēja seminārus par Copernicus datu izmantošanu ES Kopējās lauksaimniecības politikas rādītāju un vides atbilstības uzraudzībai.
· Viens no augsta līmeņa piemēriem bija Baltijas “Copernicus diena” 2023. gadā IZM organizētā Zinātnes kongresa ietvaros, kurā piedalījās arī valsts iestāžu pārstāvji, lai demonstrētu, kā Zemes novērošana var atbalstīt valdības uzdevumus – sākot no klimata pārmaiņu monitoringa līdz pilsētplānošanai.
· Aizsardzības ministrija arī izcēlusi kosmosa pakalpojumu nozīmi nacionālajai drošībai (piemēram, robežuzraudzība ar satelītiem). 2024.–2025. gadā Latvija veica politikas veidotāju apmācības ES Horizon projekta “Space for Climate Services” ietvaros, kur darbinieki tika izglītoti par satelītdatos balstīto klimata un ūdens datu interpretāciju. Šie pasākumi veicina lēmumu pieņēmēju izpratni par kosmosa tehnoloģiju priekšrocībām.
· LVĢMC sadarbībā ar EUMETSAT un Eiropas meteoroloģiskajiem dienestiem piedalās meteoroloģisko satelītu datu izmantošanas apmācību un pieredzes apmaiņas pasākumu organizēšanā, tajā skaitā periodiski organizējot šādus pasākumus arī Latvijā.
SADARBĪBA. Visas iesaistītās ministrijas, aģentūras un valsts pārvaldes iestādes izvērtē nepieciešamību veidot sadarbību ar pārējām Baltijas un Ziemeļvalstīm kopīgo interešu jomās, piemēram, mežu, iekšējo ūdeņu un ūdens kvalitātes, sniega un ledus monitorings utt.
· Latvija izvērtē un īsteno sadarbības iespējas ar Baltijas un Ziemeļvalstīm kosmosa jomās, kurās pastāv kopīgas intereses. Spilgts piemērs ir kopējā Baltijas sadarbība mežu monitoringa jomā: Latvijas eksperti 2022.–2025. gadā sadarbojās ar Igaunijas un Lietuvas kolēģiem, izstrādājot satelītbalstīto Mežu monitoringa pakalpojumu, kas kalpo visām trim Baltijas valstīm. Apvienojot zināšanas Interreg projekta ietvaros, valstis izveidoja vienotu platformu mežu veselības uzraudzībai un datu apmaiņai, risinot reģionālas vides pārvaldības izaicinājumus kopīgi.
· Meteoroloģijas un klimata jomā Baltijas valstis jau apmainās ar satelītdatiem sniega un ledus monitoringa nolūkos EUMETSAT programmu ietvaros.
ES REGULAS. Visas iesaistītās ministrijas, aģentūras un valsts pārvaldes iestādes analizē satelītbalstīto pakalpojumu nepieciešamību Eiropas Savienības regulu ieviešanā (piemēram, ūdens kvalitāte, zemes izmantošana utt.)
· Latvijas iestādes analizē, kur satelītbalstītie pakalpojumi var palīdzēt ieviest Eiropas Savienības regulas, piemēram, ūdens kvalitātes, zemes izmantošanas un vides aizsardzības jomās. Šajās jomās jau ir uzsākti pilotprojekti. Viens konkrēts piemērs ir Zemes novērošanas izmantošana būvniecības un zemes izmantošanas noteikumu uzraudzībā. 2025. gadā tika uzsākts valsts projekts, kas finansēts ar EKA atbalstu, kura ietvaros satelītdati tiek izmantoti nelikumīgas būvniecības un zemes izmaiņu noteikšanai, kas pārkāpj teritorijas plānojumus. Pirmie projekta rezultāti būs pieejami 2026. gadā.
· LVĢMC kosmosa nozarē attīsta integrētus datu pakalpojumus, kuros satelītu novērojumi tiek savienoti ar in-situ datiem, hidrometeoroloģiskajiem modeļiem, klimata datu kopām un dažādu jomu ģeotelpiskajiem datiem. Šī pieeja tiek izmantota arī ūdens kvalitātes monitoringā, testējot Copernicus Sentinel-2 un Sentinel-3 datus aļģu ziedēšanas un suspendēto vielu uzraudzībai Baltijas jūrā un iekšējos ūdeņos, kā arī agrīnās brīdināšanas, klimata risku un civilās aizsardzības atbalsta risinājumu pilnveidē.
	Kopumā no 2021. gada līdz 2025. gada 1. augustam Latvija ir panākusi ievērojamu progresu savas kosmosa ekosistēmas veidošanā, kas atspoguļojas četrās stratēģiskās jomās:  1) Prasmes un izglītība, 2) Industrijas veiktspēja, 3) Zinātniskā pētniecība un 4) Valsts pakalpojumi. Progress tika vērtēts, izmantojot 15 dažādus KPI, kuru progresa kopsavilkumu var aplūkot tabulā  Nr.8.
Tabula Nr.8 Kosmosa stratēģijas rezultatīvo 
rādītāju progresa kopsavilkums[footnoteRef:21] [21:  Plašāks izklāsts par kosmosa stratēģijas rezultatīvajiem rādītājiem pieejams informatīvā ziņojuma pielikumā] 

	Rezultatīvais rādītājs
	Mērķa vērtība (2027)
	Rezultāts (2025)
	Progress %

	KPI 1: PhD+MSc noslēguma darbi
	10 PhD + 50 MSc
	6 PhD + 41 MSc
	78%

	KPI 2: EKA praktikanti
	10
	3
	30%

	KPI 3: Jauni universitāšu kursi
	7
	12
	≥100%

	KPI 4: Prakses vietas uzņēmumos
	15
	11
	73%

	KPI 5: EKA atdeves koeficients
	0.95
	1,36
	≥100%

	KPI 6: Jaunie dalībnieki EKA iepirkumos
	15
	18
	≥100%

	KPI 7: EKA BIC jaunuzņēmumi
	15
	5
	33%

	KPI 8: Ārpus EKA un ES līgumi
	€9m
	€15m
	≥100%

	KPI 9: LSI partnerības
	10
	3
	33%

	KPI 10: Apvārsnis Eiropas virsslieksņa projekti 
	40
	15
	38%

	KPI 11: Apvārsnis Eiropas u.c. programmu finansētie projekti 
	20
	16
	80%

	KPI 12: EKA zinātnieku grupas
	1
	0
	0%

	KPI 13: EKA datu zinātniskās publikācijas
	3
	2
	77%

	KPI 14: Zemes novērošanas pakalpojumi
	5
	16
	≥100%

	KPI 15: kompānijas lieto kosmosa datu pakalpojumus
	5
	4
	80%



[bookmark: _Toc232689910]Politikas rekomendācijas
	2025. gadā (informācija uz 2025. gada jūniju) ir sasniegti 68% no 2027. gadā kosmosa stratēģijas noteiktajiem mērķiem. Novērtējuma rezultāti rāda, ka dažās jomās plānotie rādītāji pat ir pārsniegti, savukārt citās joprojām pastāv būtiski izaicinājumi, piemēram, augsta līmeņa talantu piesaiste EKA izglītības programmām vai tehnoloģiju komerciālas gatavības nodrošināšana. Lai gan Latvijas kosmosa nozare un kopējā ekosistēma turpina attīstīties, ir nepieciešama mērķtiecīga rīcība, lai veicinātu turpmāku izaugsmi un virzību uz komercializāciju starptautiskos tirgos.
Latvijas kosmosa nozare pēdējos gados piedzīvo strauju izaugsmi, ko veicina dalība EKA, kā arī aktīva zinātnisko institūciju un uzņēmumu iesaiste starptautiskos projektos. Lai nostiprinātu sasniegto un nodrošinātu ilgtspējīgu attīstību, ir nepieciešams mērķtiecīgi palielināt ieguldījumus EKA, uzlabot industriālo bāzi un stiprināt cilvēkkapitālu. Šajā kontekstā politikas rekomendācijas ir izstrādātas, balstoties uz EKA ekspertu ieteikumiem, gan piesaistot neatkarīgus vietējos un ārvalstu ekspertus.

1. Palielināt finansiālo atbalstu kosmosa aktivitātēm
Latvijas uzņēmumi un zinātniskās institūcijas jau pierādījuši spēju radīt starptautiskā līmenī konkurētspējīgus produktus. Tomēr, lai nodrošinātu turpmāku izaugsmi EKA un citās starptautisko programmu  aktivitātēs un atbalstītu jaunu tehnoloģiju izstrādi, ir būtiski palielināt finansējumu vismaz līdz 6,1 milj. euro apmēram gadā. Starptautiskā pieredze, tostarp Igaunijā un Somijā, liecina, ka ilgtermiņa un prognozējami ieguldījumi kosmosa nozares attīstībā un dalībā EKA programmās var veicināt uzņēmumu kompetenču attīstību, starptautisko sadarbību un eksportspējīgu produktu veidošanos.
Lai nodrošinātu finansiālu stabilitāti un noturīgu industriālo izaugsmi Latvijas uzņēmumiem, ir būtiski nodrošināt daudzgadu budžetu EKA programmās. Kosmosa nozarei ir nepieciešami 6 līdz 12 gadi tehnoloģiskai attīstībai, vairāku gadu budžeta plānošana ir būtisks priekšnoteikums, lai attīstītu tirgum gatavus produktus.
Vienlaikus jāņem vērā, ka Latvijas kosmosa nozares attīstības nākamajā posmā līdztekus pētniecības un attīstības kapacitātes stiprināšanai nepieciešams lielāku uzmanību pievērst tehnoloģiju demonstrācijai, kvalifikācijai un komercializācijai, sekmējot tehnoloģiju virzību uz augstākiem tehnoloģiju gatavības līmeņiem (TRL), klientu piesaisti un Latvijas organizāciju integrāciju starptautiskajās piegādes un vērtību ķēdēs. Šim mērķim būtiski izmantot arī Eiropas Kosmosa aģentūras programmas un iniciatīvas, kas vērstas uz komercializāciju un piekļuvi tirgum, tostarp ACCESS, BASS, InCubed un ESA Marketplace. 


2. Atbalsts uzņēmumiem produktu izstrādē pēc ECSS standartiem
Lai Latvijas uzņēmumi varētu veiksmīgi iekļauties globālajās piegādes ķēdēs, tiem nepieciešams attīstīt produktus atbilstoši Eiropas kosmosa nozares ECSS[footnoteRef:22] standartiem, kas ir obligāti kosmosa industrijā. Valstij jāsniedz atbalsts, lai paaugstinātu tehnoloģiju TRL līmeni (Technology Readiness Level), kā arī jāveicina pieeja testu lidojumiem.
Piemēram, ja uzņēmums, kas izstrādā satelīta komponentes, saņemtu atbalstu sertifikācijai un testēšanai, tas ļautu produktu piegādāt tālāk lielajiem sistēmu integratoriem (Airbus, Thales Alenia Space, OHB AG u.c.). [22:  Eiropas sadarbība kosmosa standartizācijā.] 

3. Kosmosa infrastruktūras attīstība Latvijā

Lai atbalstītu augstāku tehnoloģisko gatavību, Latvijā jāattīsta specializēta infrastruktūra  kosmosa nozarei – tīrās telpas un testēšanas iekārtas (termiskā vakuuma kameras, vibrācijas galdi utt). Šāda infrastruktūra nodrošinās, ka vietējie uzņēmumi un zinātniskās institūcijas var pilnvērtīgi attīstīt un testēt lidojuma aparatūru uz vietas, nepaļaujoties tikai uz ārvalstu infrastruktūru.
Irbenes radioteleskopu komplekss[footnoteRef:23] ar pilnībā manevrējamām RT-32 un RT-16 antenām, saistīto aparatūru un inženiertehnisko komandu ir unikālākais un vērtīgākais Latvijas kosmosa infrastruktūras resurss ar milzīgu komerciālo un zinātnisko potenciālo, kas vēl nav pilnībā apgūts. Sadarbībā ar Zviedrijas Kosmosa korporāciju (SSC) notiek darbs, lai pievienotos globālam Zemes bāzes staciju tīklam un sniegtu komerciālus pakalpojumus. Tas ļaus Latvijai nodrošināt telemetrijas, sekošanas un komandu (TT&C), kā arī mērogošanas (ranging), derīgo datu izguves un citus pakalpojumus Mēness un tālajām kosmosa misijām, veidojot vietējo kompetenci antenu tehnoloģiju (apstarotāju antenas, dzesējami uztvērēji u.c.) izstrādē un radot iespējas pielietojumam arī kosmosa, drošības un aizsardzības nozarēs. Kopā ar Ventspils Augstskolas izveidoto atvasināto uzņēmumu SIA VIRATEC tas sniedz iespēju kļūt par daļu no globālā antenu tīkla un sniegt Mēness un tālā kosmosa sakaru, kā arī kosmosa drošības pakalpojumus, kuru vērtība pārskatāmā nākotnē var sasniegt 3–4 milj. euro gadā[footnoteRef:24]. [23:  Ventspils Augstskolas Inženierzinātņu institūts “Ventspils Starptautiskais radioastronomijas centrs”.]  [24:  Minētais potenciālais ieņēmumu apjoms ir balstīts uz EKA ekspertu sniegtajām atziņām, starptautiskajām attīstības tendencēm un kosmosa infrastruktūras izmantošanas potenciālu ilgtermiņā. Minētais novērtējums nav uzskatāms par garantētu ieņēmumu prognozi, bet gan par iespējamo attīstības potenciālu pie noteiktiem priekšnosacījumiem.] 

Irbenes radioteleskopu komplekss ir iesaistīts virknē starptautisko platformu un turpina attīstīt starptautiski konkurētspējīgu pētniecību, piemēram, JIV-ERIC[footnoteRef:25], LOFAR-ERIC[footnoteRef:26], NATO Zinātnes un tehnoloģiju organizācijas, Eiropas Kodolpētniecības organizācija (CERN) un citās pētniecības infrastruktūras platformās, kā arī starptautiskos kosmosa industrijas un privātā sektora tīklos, piemēram, EKA ESTRACK[footnoteRef:27] un Zviedrijas Kosmosa korporācijas Lunar Connect[footnoteRef:28] tīklos. Vienlaikus Irbenes radioteleskopu kompleksa infrastruktūrai ir nozīme ne tikai pētniecības un inovāciju attīstībā, bet arī valsts drošības, aizsardzības un kosmosa spēju attīstības kontekstā. [25:  Eiropas pētniecības infrastruktūra radioastronomijā, kas koordinē ļoti tālu izvietotu radio teleskopu tīklu (VLBI, Very Long Baseline Interferometry) visā Eiropā. Tas ļauj iegūt īpaši augstas izšķirtspējas datus par Visuma objektiem.]  [26:  Eiropas zemas frekvences radioteleskopu tīkls, kas pēta Visumu radio diapazonā.]  [27:  ESTRACK (ESA Tracking Network) – EKA globālais satelītu sekošanas un datu pārraides staciju tīkls, kas nodrošina sakarus ar EKA un dalībvalstu kosmosa kuģiem.]  [28:  Zviedrijas Kosmosa korporācijas izveidots starptautisks tīkls, kas nodrošina Mēness misiju sakaru un datu pārraides pakalpojumus, apvienojot zemes stacijas visā pasaulē.] 

Lai uzturētu augstu pakalpojumu kvalitāti un attīstību ir nepieciešams ikgadējs finansējums ap 0,5 milj. euro[footnoteRef:29] gadā infrastruktūras uzturēšanai un darbības nodrošināšanai. Ņemot vērā, ka Ventspils Augstskola ar sev pieejamo finansējumu nevar nodrošināt tik apjomīgas infrastruktūras attīstību un uzturēšanu, ir jāveido cits attīstības modelis, iespējams, kopā ar citām Latvijas universitātēm un partneriem, lai nodrošinātu, ka Irbenes radioteleskopu kompleksa infrastruktūra tiek uzturēta konkurētspējīgā līmenī un tās sniegtās spējas ir pieejamas, tāpat, lai nodrošinātu attīstību un kompleksa modernizēšanu atbilstoši mūsdienu tehnoloģiju nemitīgajai attīstībai, kas sniegtu pasaules līmeņa ieguldījumu zinātnē, kā arī aizsardzības un kosmosa nozarēs. [29:   Norādītais finansējums ir indikatīvs novērtējums  atbilstoši 2025./2026. gadā piešķirtajiem papildus līdzekļiem un ekonomikas tendencēm.] 

[bookmark: _Hlk230358713]IZM sadarbībā ar EKA ir pasūtījusi pētījumu par Irbenes radioastronomijas centra turpmāko pārvaldības un attīstības modeli, lai izvērtētu, kā nodrošināt infrastruktūras ilgtspējīgu darbību un attīstību nākotnē. Pētījumā tiks analizēti iespējamie pārvaldības, finansēšanas un attīstības risinājumi, ņemot vērā centra nozīmi zinātnē, kosmosa tehnoloģiju attīstībā, satelītu sakaru un kosmisko aparātu vadības pakalpojumu nodrošināšanā, kā arī valsts drošības vajadzībās. Pētījuma rezultāti kalpos par pamatu turpmākajiem lēmumiem par Irbenes infrastruktūras ilgtermiņa attīstību. Pētījuma izstrādē tiks iesaistītas Izglītības un zinātnes ministrija un Aizsardzības ministrija. 
Savukārt LU Satelītu lāzerlokācijas (SLR) stacijai, kurai ir potenciāls iesaistīties kosmisko objektu novērošanas un uzraudzības pakalpojumos, ir nepieciešami infrastruktūras tehniski uzlabojumi.

4. Cilvēkkapitāls un izglītība
Kosmosa nozares izglītības un cilvēkkapitāla stiprināšana ir priekšnoteikums ilgtermiņa attīstībai. Nepieciešams palielināt un stiprināt studiju un pētniecības iespējas kosmosa tehnoloģijās, kā arī piesaistīt perspektīvus jauniešus šai nozarei. Latvijas augstskolām aktīvāk ir jāveido jaunas studiju programmas un kursi specializējoties kosmosa tematikā, kas sekmēs to, ka uzņēmumiem būs pieejams kvalificēts darbaspēks, kā arī lielākas spējas studentiem stažēties EKA tehnoloģiju centros. Būtiski ir arī pēc iespējas ātrāk uzsākt EKA nacionālā prakses programma Latvijā, kas sniegs maģistra un doktora līmeņa studentiem vērtīgu praktisko pieredzi EKA tehnoloģiju centros. 
5. Zinātnes un industrijas sadarbība
Lai veicinātu inovācijas, būtiski vēl vairāk stiprināt saikni starp zinātniskajām institūcijām un industriju, veicinot industrijas iesaisti pētniecības projektos. Vienlaikus jāattīsta industriālā maģistra un doktora programmas Latvijas augstskolās, kas sekmētu industrijas un pētniecības sasaisti. Tādejādi sekmējot, ka pētījumu rezultāti, agrīnās izstrādnes un prototipi tiek pārvērsti tirgus produktos un pakalpojumos.
6. Tehnoloģiju komercializācija un atkārtota izmantošana
Īpaša uzmanība jāpievērš tām Latvijā radītajām tehnoloģijām, kurām ir augsts komercializācijas potenciāls un kuras iespējams atkārtoti izmantot dažādās, misijās, projektos un nozarēs. Tas ļaus efektīvāk izmantot ieguldījumus un palielinās eksporta potenciālu. Lai sekmētu Zemes novērošanas datu integrēšanu un izmantošanu publiskā sektora funkcijās, nepieciešams veikt sistemātisku izvērtēšanu visās publiskā sektora organizācijās, noskaidrojot vajadzības un mērķtiecīgi ieviešot zemes novērošanas datus ikdienas darbā, valsts pārvaldē, politikas veidošanā un publisko pakalpojumu sniegšanā. 
7. Latvijas uzņēmumu starptautiskās atpazīstamības veicināšana
Lai gan sadarbība ar LSI jau tiek veidota, daudzas partnerības pašlaik ir koncentrētas EKA programmās un atrodas zemā tehnoloģiju gatavības līmenī (TRL), vairāk balstoties uz pētniecības un attīstības projektiem, nevis tirgum gataviem produktiem. Tas ierobežo to veiksmīgu integrāciju lielo starptautisko spēlētāju piegādes ķēdēs, kurās parasti tiek prasītas augstākas TRL tehnoloģijas, sistēmu līmeņa integrācija, demonstrāciju projekti vai pilotpakalpojumi. Lai iekļūtu LSI un vidējo uzņēmumu piegādes ķēdēs, nepieciešams veicināt Latvijas uzņēmumu integrāciju starptautiskajā tirgū un virzību uz straujāku tehnoloģiju gatavības sasniegšanu. Tas ietver industrijas dienu rīkošanu, ārvalstu uzņēmumu vizīšu organizēšanu Latvijā, kā arī divpusējo vienošanos noslēgšanu ar jauniem partneriem.
Strādājot pie šīm politikas rekomendācijām, Latvija varēs ne tikai nostiprināt savas pozīcijas Eiropas un globālajā kosmosa tirgū, bet arī radīt jaunas darba vietas, attīstīt augstas pievienotās vērtības tehnoloģijas un stiprināt zinātnes un industrijas sadarbību. Tas būtiski veicinās Latvijas ekonomikas transformāciju uz inovāciju un zināšanu ietilpīgu attīstību.
[bookmark: _Toc232689911]Kosmosa nozares aktivitāšu sociālekonomiskā atdeve 
	Lai izvērtētu īstenoto kosmosa aktivitāšu ietekmi uz tautsaimniecību, IZM pasūtīja Oxford Economics[footnoteRef:30] EKA finansēto projektu ekonomiskās ietekmes novērtējumu. Novērtējums veidots par periodu no 2021. līdz 2025. gada vidum un sniedz analīzi par ieguldījumu Latvijas ekonomikā, nodarbinātībā un pētniecības un attīstības kapacitātē. Šis novērtējums kvantificē EKA līgumu ekonomisko ieguldījumu, izmantojot standarta analīzes metodi, ko sauc par ekonomiskās ietekmes novērtējumu. Novērtējums atspoguļo ietekmi, ko šīs aktivitātes atstāj Latvijas ekonomikā, koncentrējoties tikai uz pašu finansēto aktivitāšu ekonomisko ietekmi. Tas neaplūko papildu ekonomisko ietekmi, kas var rasties no kosmosa produktu izmantošanas, kas izstrādāti šo projektu ietvaros. [30:  Oxford Economics ir starptautiski atzīts neatkarīgs ekonomikas izpētes un konsultāciju uzņēmums, kas specializējas ekonomisko, finanšu un politikas analīžu sagatavošanā. Uzņēmums dibināts 1981. gadā Oksfordā (Lielbritānijā) un šobrīd darbojas globāli ar vairāk nekā 400 ekonomistiem un analītiķiem. Tas ir viens no pasaulē vadošajiem makroekonomiskās modelēšanas un ietekmes analīžu sniedzējiem, sadarbojoties ar valdībām, starptautiskām organizācijām un uzņēmumiem.] 

Analīzē izmantota starptautiski atzīta ekonomiskās ietekmes novērtēšanas metodoloģija, kas ietver četras galvenās komponentes:
1. Tiešā ietekme – Latvijas organizāciju darbība EKA projektos: nodarbinātība, izdevumi un radītā pievienotā vērtība.
2. Netiešā ietekme – piegādes ķēdes efekts: pasūtījumi un pakalpojumi, kas radušies Latvijas organizācijām sadarbojoties ar vietējiem uzņēmumiem.
3. Inducētā ietekme – ekonomiskā aktivitāte, ko ģenerē darbinieku atalgojuma izlietojums Latvijas ekonomikā, radītā pievienotā vērtība un jaunas darbavietas.
4. Kopējā ietekme  - Visu trīs iepriekšminēto – tiešā, netiešā un inducētā ietekme veido kopējo ekonomisko ietekmi. 
Metodoloģija ir balstīta uz ievades–izvades  (Input - output) datiem un makroekonomiskiem modeļiem, kas ļauj novērtēt multiplikatora efektu (papildu vērtību, ko ģenerē katrs EKA ieguldītais eiro).
Oxford Economics novērtējumā tika vērtēti šādi rādītāji: 
· Projekta aktivitāšu struktūra (P&A, konsultācijas, testēšana u.c.).
· Nodarbinātība (tiešās, netiešās un inducētās darbvietas, darba gadu skaits).
· Ietekme uz IKP (tiešā, netiešā un inducētā pievienotā vērtība).
· Multiplikatora efekts (ekonomiskās ietekmes papildu vērtība attiecībā pret tiešo pienesumu).
[image: ]
Attēls Nr. 3 EKA projektu tiešā, netiešā, inducētā un kopējās ekonomiskās ietekme
[bookmark: _Toc232689912]Finansējums un aktivitātes

No 2021.gada līdz 2025. gada jūnijam Latvijas organizācijām piešķirtais finansējums EKA ietvaros sasniedza 12,1 milj. euro[footnoteRef:31] (2025. gada cenās), kā rezultāti kopumā īstenoti 73 projekti EKA programmās. Īstenoto aktivitāšu sadalījuma struktūra: [31:  Uz 2025. gada jūniju, kad tika iesniegti dati.] 

· 84% – pētniecība un attīstība (P&A);
· 10% – biznesa konsultācijas;
· 4% – inženiertehniskās konsultācijas;
· 2% – tehniskā testēšana un analīze.
Laikā no 2021. līdz 2025. gada jūnijam 84% no EKA projektu finansējuma Latvijā tika piešķirti ar kosmosu saistītiem pētniecības un attīstības projektiem. Latvijas kosmosa nozare demonstrē spēcīgu fokusu uz pētniecību un attīstību, kas ir būtiski, lai virzītos augstāk vērtību ķēdē – no tehnoloģiju izstrādes līdz tirgum gataviem produktiem. Lielākā daļa EKA finansējuma tiek novirzīta inovāciju attīstībai. 
Ietekme uz nodarbinātību. Kopumā no 2021. līdz 2025. gada vidum EKA projektu finansējums Latvijā nodrošināja 185 darba gadus[footnoteRef:32]: 115 darba gadus tieši projekta aktivitātēs, 30 darba gadus piegādes ķēdēs, 40 darba gadus caur inducēto efektu (darbinieku patēriņu). Tas nozīmē, ka katriem 100 tiešajiem darba gadiem kopumā Latvijas ekonomikā tiek atbalstīti 160 darba gadi (skatīt grafiku Nr.7). [32:  Darba gadi” (angliski job-years) ekonomiskās ietekmes pētījumos nenozīmē kalendāros gadus, bet gan pilna laika darbavietas apjomu noteiktā periodā. Piemērs: Ja viens cilvēks strādā pilnu slodzi vienu gadu – tas ir 1 darba gads. Ja divi cilvēki strādā katrs pusgadu – tas kopā arī ir 1 darba gads.] 

	Latvijas kosmosa nozares darbaspēku raksturo augsta kvalifikācija un plaša pieredze. Darbaspēks ir augsti izglītots – 58% ir ieguvuši augstāka līmeņa grādus (maģistra vai doktora), kā arī lielākā daļa darbinieku ir ar ilggadēju pieredzi – 46% ar vairāk nekā 7 gadu pieredzi. 


Grafiks Nr.7. EKA aktivitāšu tiešais, netiešais un inducētais ieguldījums nodarbinātībā Latvijā, 2021–2025

Ietekme uz IKP. Laika posmā no 2021. līdz 2025. gada vidum īstenotie EKA projekti nodrošināja kopējo IKP pienesumu 13,4 milj. euro apmērā Latvijā, no kuriem 9,4 milj. euro bija tiešais pienesums, 1,8 milj. euro piegādes ķēžu darījumu rezultātā un 2,2 milj. euro iedzīvotāju patēriņa rezultātā (skatīt grafiku Nr. 8). Tas nozīmē, ka no katriem 100 eiro tiešās pievienotās vērtības, ko radījuši EKA projekti, Latvijas ekonomikā kopumā tiek ģenerēti 140 euro. Latvijai ieguldījums 12,1 milj. euro apmērā kosmosa nozarē EKA programmu ietvaros ir atnesis 13,4 milj. euro Latvijas iekšzemes kopproduktā, kas veido ietekmes koeficientu 1,4. 
	Papildus dalība EKA un citās programmās ir ļāvusi Latvijas uzņēmumiem attīstīt jaunas kompetences un iegūt nozīmīgus līgumus globālajā komerciālajā tirgū. Līdz 2025. gada jūlijam Latvijas uzņēmumi bija ieguvuši komerclīgumus 15 milj. euro apmērā. 



Grafiks Nr. 8. EKA aktivitāšu tiešais, netiešais un inducētais ieguldījums Latvijas IKP, 2021–2025. milj. euro, 2025. gada cenās

Kopumā var secināt, ka Latvijas dalība EKA sniedz būtisku ieguldījumu valsts ekonomikā, veicinot jaunu augsti kvalificētu darba vietu radīšanu un pievienotās vērtības palielināšanu. Vairāk nekā 80% no EKA finansējuma tiek novirzīti pētniecībai un attīstībai (P&A), kas kalpo kā spēcīgs dzinējspēks inovāciju un jaunu tehnoloģiju attīstībai. Šis ieguldījums zināšanu ietilpīgās nozarēs ne tikai stiprina Latvijas konkurētspēju, bet arī veicina augsti kvalificētu speciālistu pieejamību, tādējādi radot pamatu ilgtspējīgai ekonomiskai izaugsmei.
[bookmark: _Toc232689913]Starptautiskā sadarbība

[bookmark: _Toc232689914]Sadarbība ar Itālijas Kosmosa Aģentūru (ASI)
2023. gada 6. novembrī Seviljā, Spānijā EKA rīkotā “Space Summit” ietvaros IZM parakstīja saprašanās memorandu (MoU) ar Itālijas kosmosa aģentūru (ASI) ar mērķi veicināt efektīvāku sadarbību kosmosa jomā starp Latviju un Itāliju – kopīgu tehnoloģiju izstrāde un testēšana. Memorands paredz arī sadarbību Zemes novērošanas tehnoloģiju attīstībā un aplikāciju izveidē ar potenciālu to izmantošanu; dalīšanos pieredzē globālās satelītu navigācijas sistēmas jomā (GNSS) un lietu interneta (internet of things, IoT[footnoteRef:33]) sakaru risinājumos kosmosā. Saprašanās memorands paredz arī kopīgu projektu izveidi akadēmiskajā un industriālajā sadarbībā.[footnoteRef:34]  [33:  Lietu internets (IoT, Internet of Things) ir tehnoloģija, kur ierīces, sensori un objekti (piemēram, satelīti, automašīnas, lauksaimniecības iekārtas, mājas ierīces) savienojas internetā un automātiski apmainās ar datiem.]  [34:  https://www.asi.it/en/2023/11/space-agreement-signed-between-italy-and-latvia/ ] 

Sadarbība rezultējusies ar praktiskiem sasniegumiem – izveidota RTU – Itālijas universitāšu un pētniecības iestāžu partnerība (RTU paplašinājusi sadarbību ar Itālijas universitātēm – Politecnico di Torino, La Sapienza)[footnoteRef:35]; Latvijas uzņēmums SIA Allatherm, kas specializējas kosmosa augsto tehnoloģiju siltumvadības tehnoloģiju izstrādē kosmosa sistēmām, kopš 2023. gada ir uzsācis sadarbību ar Thales Alenia Space Italia – tehnoloģiju piegādi starptautiskajai Mēness stacijai – “Lunar Gateway” modulim[footnoteRef:36].   [35: https://www.rtu.lv/en/university/for-mass-media/news/open/the-rtu-latvian-italian-cooperation-center-is-solemnly-opened-with-a-wide-program-of-events ]  [36: https://www.izm.gov.lv/lv/media/18255/download?attachment=&utm_source; https://space.sciencelatvia.gov.lv/en/directory/allatherm/  ] 

Sadarbība ar ASI var palīdzēt Latvijas uzņēmumiem veidot kontaktus ar lielajiem Itālijas kosmosa uzņēmumiem, kā rezultātā Latvijas uzņēmumi un pētnieki var piedalīties projektos kā tehnoloģiju izstrādātāji, datu lietotāji un partneri starptautisku projektu ietvaros.

[bookmark: _Toc232689915]Sadarbība ar Ukrainas Valsts Kosmosa aģentūru
2025. gada 26. martā Rīgā, Latvijas–Ukrainas Starpvaldību komisijas 11. sēdes ietvaros tika parakstīts EM, IZM un Ukrainas Valsts Kosmosa aģentūras saprašanās memorandu par sadarbību kosmosa izpētes un izmantošanas jomā. Memoranda sagatavošana uzsākta pēc Ukrainas ierosinājuma 2024. gada 22. maijā notikušajā Latvijas–Ukrainas Starpvaldību komisijas 10. sēdē Kijivā. Latvijas puse priekšlikumu atbalstīja, un puses vienojās par teksta projektu.
Memoranda galvenais mērķis ir veicināt Latvijas un Ukrainas kosmosa nozares kapacitātes attīstību miermīlīgiem mērķiem un noteikt sadarbības virzienus:
a) kosmosa tehnoloģijas un infrastruktūra,
b) kosmosa dati,
c) zinātne un izglītība,
d) uzņēmējdarbības atbalsts,
e) digitalizācija un zinātņietilpīgo tehnoloģiju inovācijas.
Memorands paredz pieredzes apmaiņu starp institūcijām, sadarbības attīstīšanu ar starptautiskām organizācijām un programmām (t.sk. EKA un “Apvārsnis Eiropa”), kopīgu projektu un pasākumu īstenošanu. Izmaksas tiks segtas katrai pusei no esošajiem budžeta līdzekļiem. Par memoranda īstenošanu atbildīgā ministrija ir IZM, līdzatbildīgā – EM. 
2026. gada beigās ir paredzēts organizēt pirmo Latvijas – Ukrainas kosmosa industrijas vebināru.

[bookmark: _Toc232689916]Sadarbība ANO COPUOS ietvarā
ANO Komiteja par kosmosa izmantošanu miermīlīgiem mērķiem (COPUOS) ir galvenais ANO forums kosmosa politikas veidošanai, kurā piedalās 104 dalībvalstis. Tā tika izveidota 1959. gadā kā ANO Ģenerālās asamblejas pastāvīgā komiteja ar mērķi veicināt starptautisku sadarbību kosmosa izpētē un izmantošanā miermīlīgiem mērķiem,  kā arī juridisku un zinātnisku normu izstrādi, tostarp par kosmosa objektu reģistrāciju, atbildību un satiksmes pārvaldību. Latvija pievienojās ANO Komitejai par kosmosa izmantošanu miermīlīgiem mērķiem (COPUOS) 2024. gada decembrī.
[bookmark: _Hlk208495564]2025. gada 23. maijā Latvija oficiāli ratificēja Līgumu par valstu darbības principiem kosmosa, tostarp mēness un citu debess ķermeņu, izpētē un izmantošanā, un tas ir būtisks solis valsts starptautiskās sadarbības paplašināšanā kosmosa nozarē. Līdz ar Latvijas iestāšanos visas Eiropas Savienības dalībvalstis ir ratificējušas šo līgumu un apņemas ievērot starptautiski noteiktus principus par:
· kosmosa izmantošanu tikai miermīlīgiem mērķiem,
· valstu atbildību par darbībām kosmosā,
· kosmosa pieejamību visām valstīm,
· kosmosa objektu reģistrāciju un pārraudzību,
· aizsardzību pret kodolieroču izvietošanu kosmosā.
Līguma ratifikācija sniedz iespēju Latvijai ietekmēt starptautiskos procesus, kuros līdz šim Latvija bijusi tikai novērotāja. Līguma ratifikācija palielina sadarbības potenciālu ar ASV, Japānu, Indiju, Franciju, Vāciju un citām valstīm, kurām ir prasības, lai partneri ievērotu ANO kosmosa tiesību principus. Tas ir svarīgs pirmais solis, lai pievienotos citiem līgumiem (piem., Reģistrācijas konvencijai, Atbildības konvencijai).
Dalība COPUOS ļauj Latvijas zinātniekiem un industrijai piekļūt Apvienoto Nāciju Organizācijas Kosmosa lietu biroja (UNOOSA) kapacitātes palielināšanas programmām, piemēram, UN‑SPIDER (katastrofu pārvaldība) un “Access to Space for All” (mazāku valstu atbalsta programmas). Latvijas gūst iespēju piedalīties COPUOS darba grupās un pasākumos, piemēram, Zinātnes un tehniskajā apakškomitejā (STSC) un Juridiskajā apakškomitejā (LSC). 
COPUOS dalība paplašina iespējas iesaistīties izstrādēs saistībā ar satelītdatu izmantošanu klimata, katastrofu un vides monitoringa jomās, jo UNOOSA un COPUOS aktīvi veicina integrāciju arī jaunajām valstīm.

Sadarbība ar Eiropas Meteoroloģisko satelītu izmantošanas organizāciju (EUMETSAT)
Latvija kopš 2009. gada ir pilntiesīga Eiropas Meteoroloģisko satelītu izmantošanas organizācijas jeb EUMETSAT dalībvalsts, kuru pārstāv LVĢMC. Dalība EUMETSAT nodrošina Latvijai piekļuvi operacionāliem meteoroloģisko satelītu datiem, produktiem un pakalpojumiem, kas tiek izmantoti laika prognozēšanā, klimata monitoringā, agrīnajā brīdināšanā, hidroloģisko un meteoroloģisko risku novērtēšanā, kā arī jūras, atmosfēras, sniega un ledus stāvokļa monitoringā. 
Pēdējo piecu gadu laikā EUMETSAT īstenotās un uzsāktās programmas būtiski paplašina šādu pakalpojumu attīstības iespējas. Meteosat Third Generation Imager jeb MTG-I1, kas palaists 2022. gadā, nodrošina biežākus un detalizētākus ģeostacionāros novērojumus, tostarp zibens novērojumus bīstamu laikapstākļu monitoringam. Savukārt MTG-S1 kopā ar Copernicus Sentinel-4 instrumentu stiprina atmosfēras stāvokļa, sarežģītu laikapstākļu un gaisa piesārņojuma novērošanas iespējas virs Eiropas. 
Nozīmīga ir arī EUMETSAT loma Copernicus Sentinel-6 okeāna altimetrijas misijā, kas kopš 2020. gada nodrošina jūras līmeņa, okeāna virsmas, viļņu un ar klimata pārmaiņām saistītu parametru novērojumus. Savukārt EUMETSAT Polar System – Second Generation un Metop Second Generation programma nodrošinās novērojumu nepārtrauktību vismaz līdz 2040. gadam, sniedzot augstākas kvalitātes datus skaitliskajai laika prognozēšanai, klimata, nokrišņu, mākoņu, okeāna vēju, sniega, ledus un atmosfēras sastāva monitoringam. 
Turpmākais LVĢMC uzdevums ir palielināt EUMETSAT datu praktisko atdevi Latvijai, integrējot tos ar nacionālajiem novērojumiem, meteoroloģiskajiem un hidroloģiskajiem modeļiem, klimata datu kopām un ģeotelpisko informāciju. Tas ļaus attīstīt precīzākus pakalpojumus tautsaimniecības nozarēm un stiprināt Latvijas agrīnās brīdināšanas, klimata noturības un civilās aizsardzības spējas. 
Būtiska loma LVĢMC sadarbībā ar EUMETSAT ir arī starptautiskā pieredzes apmaiņa, tajā skaitā meteoroloģisko satelītu datu lietotāju apmācību apmeklēšana un organizēšana. LVĢMC speciālisti regulāri piedalās EUMETSAT un Eiropas meteodienestu kopīgi organizētās apmācībās Eiropā vadošo speciālistu pavadībā. Tāpat šīs sadarbības ietvaros LVĢMC ar EUMETSAT atbalstu ir vairākkārt rīkojusi un plāno arī turpmākus apmācību un pieredzes apmaiņas pasākumus Latvijā. Šie pasākumi kalpo par būtisku atbalstu LVĢMC speciālistu starptautiski noteikto kompetenču atbilstībai satelītu meteoroloģijas jomā, kā arī sekmē Valsts civilās aizsardzības plānā noteikto funkciju pildīšanu saistībā ar brīdināšanu par bīstamiem hidrometeoroloģiskajiem apstākļiem Latvijā.  

[bookmark: _Toc232689917]Sadarbība ar NASA un Artemis Accords
Latvijas un Amerikas Savienoto Valstu (ASV) sadarbība kosmosa jomā 2024. gadā ieguva jaunu stratēģisku dimensiju, nostiprinot divpusējos kontaktus un veicinot Latvijas zinātnisko un industriālo spēju starptautisku atpazīstamību. Nozīmīgs pavērsiena punkts bija Latvijas Valsts prezidenta Edgara Rinkēviča vizīte Nacionālās aeronautikas un kosmosa administrācijas (NASA) “Ames Research Center” Kalifornijas Silīcija ielejā 2024. gada 18. septembrī, kur tika uzsvērts Latvijas potenciāls inovāciju, mākslīgā intelekta, satelītu datu apstrādes un bezpilota sistēmu attīstībā. Īpaša uzmanība tika pievērsta arī NASA laboratoriju tehnoloģijām, tostarp “Future Flight Central” un “Airspace Operations Lab”, kurās attīstītie simulācijas un gaisa satiksmes pārvaldības risinājumi potenciāli ir izmantojami arī Latvijas zinātniskajās un inženiertehniskajās iniciatīvās, piemēram, satiksmes modelēšanā, katastrofu pārvaldībā vai dronu pārraudzībā.
2026. gada 20. aprīlī Latvija ir parakstījusi vienošanos ar NASA un pievienojusies “Artemis Accords” – starptautiskam sadarbības ietvaram, kas nosaka kopīgus principus Mēness, Marsa un citu debess ķermeņu izpētei, balstoties uz miermīlīgu izmantošanu, caurskatāmību un atbildību. “Artemis Accords” iniciatīva papildina ANO kosmosa tiesību pamatprincipus ar mūsdienīgiem sadarbības mehānismiem, kas ir būtiski gan zinātnisku, gan komerciālu misiju īstenošanai. Pievienošanās šim ietvaram stiprina Latvijas reputāciju kā uzticamam partnerim starptautiskajās kosmosa iniciatīvās un paplašina sadarbības iespējas ar ASV kosmosa politikas, pētniecības un industrijas attīstības jomās.

[bookmark: _Toc232689918]NATO kosmosa politikas principi
NATO jau kopš 2019. gada ir atzinusi kosmosu par operacionālu domēnu — līdzās sauszemes, jūras, gaisa un kibertelpai, kā arī apstiprinājusi vispārējos NATO kosmosa politikas principus.[footnoteRef:37] Tas nozīmē, ka kosmosa telpa ir svarīga gan NATO kolektīvās aizsardzības, gan informācijas vākšanas un sakaru nodrošināšanas nolūkiem.[footnoteRef:38] 2025. gada 13. februārī NATO aizsardzības ministri apstiprināja NATO komerciālās kosmosa stratēģiju (NATO Commercial Space Strategy), kas paredz ciešāku sadarbību ar privātajiem uzņēmumiem un civilo sektoru, tostarp maziem satelītiem, datu pakalpojumiem un tehnoloģiju piegādi, lai palielinātu NATO spēju kapacitāti un noturību.[footnoteRef:39] Tāpēc Latvijas kosmosa nozares uzņēmumiem un zinātniskajām institūcijām ir iespēja piedalīties iepirkumos vai kopprojektos, kas saistīti ar satelītu pakalpojumiem, datu drošību un tehnoloģijām. [37:  https://www.mod.gov.lv/sites/mod/files/document/LATVIJA%20NATO-20_izst%C4%81de.pdf]  [38:  https://www.defensenews.com/opinion/commentary/2019/12/16/nato-declares-space-operational-domain-but-more-work-remains/]  [39:  https://www.nato.int/cps/en/natohq/official_texts_236520.htm?] 

NATO dalībvalstu industrijai paredzēta arī ciešāka sadarbība ar NATO Kosmosa kompetences centru (Space Centre of Excellence, Francijā), kā arī tiek analizētas iespējas sadarboties ar NATO Tehnoloģiju organizāciju (STO), kas izstrādā pētījumus, vadlīnijas un standartus jaunu tehnoloģiju integrēšanai alianses aizsardzībā.
Latvija pēdējo gadu laikā ir kļuvusi par aktīvu dalībnieci NATO iniciatīvās, kas attiecas uz kosmosa tehnoloģiju drošību, inovācijām un divejāda lietojuma risinājumiem (dual-use). 2023. gada 28. jūnijā Latvijas valdība pieņēma lēmumu pievienoties NATO Inovāciju fondam (NATO Innovation Fund), kura ietvaros tiek atbalstīti arī kosmosa tehnoloģiju attīstības projekti.[footnoteRef:40] Tas ir pirmais NATO instruments, kas piesaista privātās investīcijas, lai finansētu tehnoloģiju jaunuzņēmumus un pētniecības risinājumus NATO prioritārajās jomās, tostarp kosmosā, mākslīgajā intelektā un drošajos sakaros. [40:  https://www.nif.fund/] 

Latvija ir arī aktīva NATO DIANA (Defence Innovation Accelerator for the North Atlantic) programmas dalībniece. Šī iniciatīva apvieno civilās un militārās inovācijas, testējot tehnoloģijas, kas piemērotas NATO operacionālajām vajadzībām.[footnoteRef:41] Viens no 2026. gada NATO DIANA piedāvātajiem izaicinājumiem bija noturīgas kosmosa operācijas (Resilient Space Operations)[footnoteRef:42] Latvijā. “UniLab Defence” oficiāli ir kļuvis par NATO Ziemeļatlantijas reģiona aizsardzības inovāciju akceleratora DIANA centru Latvijā, kas sniegs atbalstu Latvijas jaunuzņēmumiem akcelerācijas programmas laikā.  [41:  https://www.mod.gov.lv/en/uznemejiem/useful-news-entrepreneurs? ]  [42:  https://www.diana.nato.int/resources/site1/general/challenges/docs/cha-26-08-space-operations.pdf.] 

2025.gada beigās Latvijas jaunuzņēmums Deep Space Energy ir kļuvis par pirmo Latvijas uzņēmumu, kas uzņemts NATO DIANA inovāciju programmā kategorijā “Noturīgas darbības kosmosā”. Uzņēmums izstrādā mērogojamas radioizotopu enerģijas sistēmas stabilas elektroapgādes nodrošināšanai kosmosa misijās. Dalība programmā nodrošina sākotnējo finansējumu 100 000 eiro apmērā ar iespēju to palielināt līdz 300 000 eiro, kā arī piekļuvi mentoringam, testēšanas infrastruktūrai un sadarbības iespējām ar aizsardzības nozares partneriem.
2023. gadā Ādažos tika izveidots DIANA testēšanas centrs, kurā tiek attīstīti risinājumi 5G, mākslīgā intelekta un lielo datu jomā, ar iespējamu pielietojumu arī satelītdatu apstrādē un kosmosa drošības risinājumos. Centrs sadarbojas ar platformām, kas saistītas ar satelītnovērošanu, datu analītiku un komerciāliem kosmosa pakalpojumiem.	
Lai gan šobrīd Latvijas organizācijas vēl nav iesaistījušās NATO kosmosa iniciatīvās un projektos, attīstot Latvijas kosmosa nozares kapacitāti, uzlabojot industrijas spējas, paplašinot zināšanas un veidojot starptautiskos sakarus, pastāv būtisks potenciāls aktīvai dalībai nākotnē. Tas ļautu Latvijai gan stiprināt savu lomu starptautiskajā kosmosa ekosistēmā, gan sekmēt valsts drošības un aizsardzības kapacitātes attīstību.

[bookmark: _Toc232689919]Sadarbība ar Eiropas Kosmosa aģentūru
	Latvijai kosmosa nozares attīstības kontekstā ir būtisks starptautiskās sadarbības faktors, kur dalībai Eiropas Kosmosa aģentūrā ir nozīmīga un centrāla loma. EKA ir neatkarīga starptautiska organizācija, kuras sastāvā ir 23 dalībvalstis, trīs asociētās dalībvalstis, tai skaitā Latvija, un četras Sadarbības valsts līguma valstis. 
	EKA misija ir veidot un attīstīt Eiropas kosmosa kapacitāti un nodrošināt, ka investīcijas kosmosa nozarē nodrošina pienesumu Eiropas iedzīvotājiem un industrijai. EKA ir izveidojusi astoņus tehnoloģiju centrus dažādās EKA dalībvalstīs ar galveno mītni Parīzē, Francijā. EKA nodarbina ap 2200 zinātniekus, inženierus, informāciju tehnoloģiju speciālistus un administratīvo personālu no visām EKA dalībvalstīm. EKA budžets 2026. gadā ir 8,6 miljardi euro. 
	Kopš EKA izveides 1975. gadā EKA ir nepārtraukti paplašinājusies. EKA konvencijas (EKA pamatdokuments) XIV pants definē dažādus sadarbības mehānismus ar valstīm, kas nav EKA dalībvalstis specifisku līgumu veidā, savukārt EKA konvencijas XIV panta trešā daļa nosaka iespēju pievienoties EKA asociētās dalībvalsts statusā.[footnoteRef:43] 2001. gadā EKA Padome saskaņā ar EKA konvencijas XIV panta pirmo daļu apstiprināja sadarbības mehānismus ar Eiropas valstīm, kas nav EKA dalībvalstis vai asociētās valstis. Pirmais sadarbības mehānisms ir sadarbības līgums, kas paredz piedalīšanos EKA pārvaldības struktūrās novērotāja veidā, bet neparedz finanšu investīcijas no valsts puses.[footnoteRef:44] Otrs sadarbības mehānisms ir Eiropas Sadarbības valsts līgums[footnoteRef:45], kas paredz valstij veikt ikgadējas investīcijas 1 milj. euro apmērā 2001. gada ekonomiskajos apstākļos un īstenot nacionālā kosmosa sektora attīstības pasākumus. Trešais sadarbības mehānisms ir asociētā dalībvalsts. Tā formāts tika uzlabots un apstiprināts 2018. gada EKA Padomē, lai nodrošinātu Eiropas sadarbības valsts līguma valstīm plūstošāku pāreju uz EKA dalībvalsts statusu. Galvenie ieguvumi no asociētās dalībvalsts statusa ir samazināta iemaksa EKA obligātajā programmā, kas sastāda 70% no EKA dalībvalsts iemaksas, un iespēja veidot savu nacionālo kosmosa programmu. Visbeidzot ceturtais sadarbības mehānisms ir pilntiesīgs EKA dalībvalsts statuss.  [43:  https://esamultimedia.esa.int/multimedia/publications/SP-1337/SP-1337_EN.pdf.]  [44:  Latvija šādu līgumu parakstīja 2009. gada 23. jūlijā kā Latvijas Republikas valdības un EKA līgumu par sadarbību kosmosa jomā miermīlīgiem mērķiem.]  [45:  Latvija šādu līgumu parakstīja 2013. gada 15. martā kā Latvijas Republikas valdības un EKA Eiropas Sadarbības valsts līgumu, kas stājās spēkā, parakstot hartu 2015. gada 30. janvārī. ] 

	Būtiski ir norādīt, ka EKA atšķirībā no ES īsteno industriālo iepirkumu politiku – geo-return  (taisnīgas atdeves politika). Praksē tas nozīmē, ka EKA garantē, ka dalībvalstu iemaksas tiek atgrieztas kā finansējums līgumos ar šo valstu industriju. Garantētais industriālais atdeves procents (pēc EKA iekšējo izmaksu segšanas) ir aptuveni 85% no katras atsevišķas programmas izmaksām un 95% no kopējā industrijas apgrozījuma pēc visu noslēgto līgumu izpildes.

[bookmark: _Toc232689920]Nepieciešamais finansējums dalībai EKA no 2027. gada

	2027. gada 26. jūlijā beidzas Latvijas Republikas valdības un EKA Asociētās dalībvalsts (AD) līgums, kurš stājas spēkā 2020. gada 27. jūlijā. Saskaņā ar AD līguma 18. panta 5. punktu to “var pagarināt uz turpmākiem periodiem, savstarpēji rakstiski vienojoties. Šis līgums paliek spēkā tik ilgi, cik vajadzīgs, lai pabeigtu šādas atjaunošanas procedūras”.[footnoteRef:46] Pēc AD līguma noslēguma Latvijas valdībai ir divas iespējas: [46:  https://likumi.lv/ta/lv/starptautiskie-ligumi/id/1918] 

1) turpināt AD līgumu uz nākamo 7 gadu periodu vai 14 gadu periodu; 
2) pievienoties EKA konvencijai un kļūt par pilntiesīgu EKA dalībvalsti. 
Lai novērtētu asociētās dalībvalsts gatavību, EKA Padome 2018. gada 13. decembrī pieņēma rezolūciju par industriālās politikas pasākumiem Eiropas valstu integrācijai EKA ietvarā (ESA/C/R(2018)5). Šajā rezolūcijā ir noteikti vairāki rādītāji, kurus nepieciešams izpildīt, lai tiktu apsvērta pievienošanās EKA Konvencijai. Šie rādītāji ir:
1) valsts ir bijusi asociētā dalībvalsts vismaz 7 gadus;
2) sasniegts ģeogrāfiskais atdeves koeficients izvēles programmās vismaz 0,85;
3) industrijas un akadēmijas līdzdalības attiecība izvēles programmās pārsniedz 75 %;
4) publicēta nacionālā kosmosa stratēģija, kurā noteiktas gan EKA, gan ārpus EKA pieejamās finansējuma shēmas. 
IZM ieskatā Latvijai būtu jāturpina dalība asociētās dalībvalsts statusā uz 14 gadu periodu šādu iemeslu dēļ: 
· Lai arī Latvija atbilst visiem EKA rezolūcijā noteiktajiem kritērijiem, šobrīd finansiāli optimālais risinājums ir Latvijas dalība EKA asociētās dalībvalsts statusā. Atšķirībā no pilntiesīgajām EKA dalībvalstīm, asociētās dalībvalsts veic iemaksu tikai EKA obligātajā programmā, kas veido 70% no pilntiesīgās dalībvalsts iemaksas. Dalībvalstis veic papildu iemaksas zinātnes programmā un EKA kosmodroma Franču Gviānā uzturēšanā[footnoteRef:47], ko neveic asociētās dalībvalstis. Lai kļūtu par pilntiesīgu EKA dalībvalsti, nepieciešama arī vienreizēja iemaksa 1,7 milj. euro apmērā. [47:  Slovēnija 2025 gadā kļuva par 23 EKA dalībvalsti un tās obligātas iemaksas palielinājās no 0,5 milj euro līdz 2,8 milj euro gadā.] 

· EKA dalībvalsts statuss dod iespēju nacionālai delegācijai EKA balsot visās EKA struktūrās un labāk ietekmēt EKA pieņemtos lēmumus. Vienlaikus tas uzliek lielāku slogu EKA nacionālajai delegācijai un pielielinās EKA komiteju un grupu skaits, kurās Latvijai obligāti jāpiedalās. Kosmosa politikas jomas profesionāļu ierobežotās pieejamības dēļ Latvijā būtu apgrūtināti piedalīties visās EKA darba grupās un komitejās. 
· Asociētai dalībvalstij ir pieejamas visas EKA izvēles programmas, tāpat kā EKA dalībvalstīm, izņemot zinātnes programmu, kurās tiek izstrādātas zinātnes misijas.
· AD līguma pagarināšana uz 14 gadu periodu nodrošinātu juridisku stabilitāti un sadarbības nepārtrauktību ļaujot Latvijai labāk pielāgoties EKA ministru padomes budžeta veidošanas principam, kas paredz, ka EKA dalībvalstis veido budžetu trīs gadu periodam. Esošais periods ir no 2026.–2028. gadam. 
· Būtiski atzīmēt, ka asociētās dalībvalsts līguma pagarināšana uz ilgāku termiņu neizslēdz iespēju Latvijai nākotnē izbeigt dalību, ievērojot līgumā paredzēto kārtību. Attiecīgi, ja pēc 2028. gada Latvija nespētu nodrošināt nepieciešamo finansējumu vai pieņemtu citu politisku lēmumu, pastāv iespēja lemt par turpmāko dalību atbilstoši līguma nosacījumiem.

Lai turpinātu dalību EKA asociētās dalībvalsts statusā no 2027. gada ir jāuzņemas finanšu saistības uz diviem gadiem līdz nākamajai EKA Ministru padomei 2028. gada novembrī: kopsummā 12 200 000 euro.

[bookmark: _Hlk215482053]Tabula Nr.9 Pieejamais un papildus nepieciešamais 
finansējums dalībai EKA 2026 - 2028.gadam
	Gads
	Pieejamais finansējums, euro
	Papildus nepieciešamais finansējums, euro

	2026
	6 010 610
	0

	2027
	0
	6 100 000

	2028
	0
	6 100 000

	Kopā 
	
	12 200 000



	Šāds finansējuma apjoms nodrošinās turpmāku Latvijas kosmosa tehnoloģiju, risinājumu un speciālistu izaugsmi un attīstību. Ņemot vērā Latvijas organizāciju sekmīgo dalību EKA programmās, kā arī Latvijas kosmosa nozares attīstību un tehnoloģiju briedumu, nepieciešamo finansējumu Latvijas dalībai EKA asociētās dalībvalsts statusā ir 6,1 milj. euro gadā. Šāds finansējums nodrošinās optimālu ieguldījumu EKA obligātajā programmā, EKA izvēles programmās un EKA RPA programmā. 
	Pamatojoties uz pašreiz pieejamo informāciju, secināms, ka Latvijas pilnvērtīgai dalībai Eiropas Kosmosa aģentūras programmās arī pēc 2028. gada būs nepieciešams vismaz 6,1 milj. euro finansējums gadā. Tomēr precīzu finansējuma sadalījumu pa programmām pēc 2028. gada šobrīd nav iespējams noteikt, jo nav zināms nākamā EKA Ministru padomes cikla programmu saturs, dalībvalstu prioritātes un Latvijas organizāciju vajadzības attiecīgajā periodā. Tādēļ precizēts finansējuma pieprasījums periodam no 2029. gada tiks sagatavots un iesniegts Ministru kabinetā 2028. gadā, gatavojoties nākamajai EKA Ministru padomes sanāksmei.

	EKA asociētās dalībvalsts ieguldījumus 2027. gadam un daļēji arī 2028. gadam IZM plāno nodrošināt no šādiem avotiem:
1) Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.1. pasākumam "Zinātnes politikas ieviešana, vadība un kapacitātes stiprināšana" paredzētā elastības finansējuma 2 271 077 euro apmērā, tai skaitā 1 930 416 euro apmērā no Eiropas Reģionālās attīstības fonda līdzekļiem un 340 661 euro apmērā no valsts budžeta līdzekļiem;
2) Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.9. pasākumam "Pēcdoktorantūras pētījumi" paredzētā elastības finansējuma 6 449 389 euro apmērā, tai skaitā 5 481 981 euro apmērā no Eiropas Reģionālās attīstības fonda līdzekļiem un 967 408 euro apmērā no valsts budžeta līdzekļiem;
3) Izglītības un zinātnes ministrijai nodrošināt 880 800 euro nepieciešamo valsts budžeta maksājumu Eiropas Kosmosa aģentūras obligātajai programmai ik gadu 440 400 euro, sedzot no 05.01.00 Zinātniskās darbības nodrošināšana.

Attiecībā uz EKA obligāto programmu, provizoriski nepieciešamais finansējums 2027. un 2028. gadam ir aptuveni 880 800 euro, kas atbilst Latvijas iemaksām, kuras tiek aprēķinātas atbilstoši dalībvalsts ekonomiskajiem rādītājiem (IKP). Līdz ar to faktiskā iemaksas summa var mainīties katru gadu, jo tās apjoms ir sasaistīts ar IKP.
Ņemot vērā minēto, finansējuma apmērs jāuzskata par indikatīvu un precizējamu katru gadu atbilstoši EKA noteiktajām iemaksām un Latvijas ekonomiskajiem rādītājiem. Būtiski uzsvērt, ka no ERAF finansējuma nevar finansēt iemaksas EKA obligātajā programmā. 

Tabulā 10. ietvertais EKA programmu portfelis ir indikatīvs un atspoguļo Latvijas kosmosa nozares pašreizējās prioritātes, EKA ekspertu rekomendācijas, Latvijas organizāciju līdzšinējās kompetences un identificētās attīstības iespējas, ar pieņēmumu, ka citas nozares ministrijas neiesaistās ar savu finansējumu. Programmu portfelis veidots tā, lai aptvertu visu inovāciju ciklu – no pētniecības un cilvēkkapitāla attīstības, tehnoloģiju attīstības un kvalifikācijas (GSTP, FutureEO), līdz demonstrācijai, komercializācijai un integrācijai starptautiskajās piegādes ķēdēs (ACCESS, ARTES, E3P, ALPSTAR). Vienlaikus programmu portfelis nodrošina atbalstu drošības un divējāda lietojuma tehnoloģijām, satelītsakariem, navigācijai un Zemes novērošanai.
Finansējuma sadalījums balstīts uz Latvijas organizāciju līdzšinējo sniegumu EKA programmās, kur īpaši augsts potenciāls identificēts GSTP, FutureEO un E3P programmās. EKA izvērtējums norāda, ka Latvijas industrijai un zinātniskajām institūcijām ir potenciāls būtiski palielināt dalību šajās programmās, ja tiek nodrošināts prognozējams daudzgadu finansējums. 
Vienlaikus jāņem vērā, ka tehnoloģiju attīstības prioritātes, industrijas pieprasījums, EKA programmu saturs un ģeopolitiskā situācija var mainīties. Tādēļ Izglītības un zinātnes ministrija, sadarbojoties ar iesaistītajām institūcijām, saglabā iespēju precizēt ieguldījumu sadalījumu starp programmām, parādoties jaunām iespējām vai mainoties Latvijas interesēm un vajadzībām.
Tabula 10. Indikatīvais Latvijas EKA programmu portfelis 2027.–2028. gadam[footnoteRef:48] [48:  Tabulā ietvertais finansējuma sadalījums atspoguļo bāzes scenāriju, kurā Latvijas dalība EKA programmās tiek finansēta no Izglītības un zinātnes ministrijas pārvaldītajiem līdzekļiem. Gadījumā, ja nākotnē atsevišķu EKA programmu finansēšanā iesaistās citas nozaru ministrijas (piemēram, Aizsardzības ministrija drošības un divējāda lietojuma tehnoloģiju programmās), attiecīgais programmu portfelis un finansējuma sadalījums var tikt precizēts.] 


	EKA programma
	Indikatīvais finansējums, EUR
	Mērķis
	Potenciālie Latvijas dalībnieki un absorbcijas potenciāls

	Obligātā programma
	859 200
	Dalība EKA pārvaldībā, piekļuve EKA ekspertīzei un atbalstam, industrijas koordinators, ESERO, mācības un ekspertu atbalsts. 
	Visi Latvijas kosmosa ekosistēmas dalībnieki

	Vispārējo tehnoloģiju attīstības programma - GSTP
	1 550 000
	Tehnoloģiju attīstība TRL 3–7, produktu kvalifikācija un sagatavošana EKA misiju programmām.
	Allatherm, Eventech, RD Alfa Micrelectroics, Naco Technologies, Qubalt, BitLake, Baltic Scientific Instruments, FOS u.c. 

	Zemes novērošanas programma - FutureEO
	750 000
	Zemes novērošanas tehnoloģiju un pakalpojumu attīstība, EO datu izmantošana publiskajā un privātajā sektorā
	Baltic Satellite Service, Vides Risinājumu institūts, NRG Solutions, mežsaimniecības un klimata tehnoloģiju uzņēmumi

	Nākotnes navigācijas programma - NovaMoon Demonstrator
	150 000
	Latvijas iesaiste Eiropas Mēness navigācijas sistēmas demonstrēšana, lidojuma pieredzes iegūšana.
	Eventech, SIA VIRATEC, universitātes

	Divejāda lietojuma programma (ERS elements 2) ALPSTAR/ Kosmosa noturības mezgls
	1 500 000
	Divējāda lietojuma tehnoloģijas, drošība, izlūkošana, novērošana un izlūkdatu iegūšanas (ISR) spējas, satelītu dati, sensori un datu analītika.
	Eventech, Allatherm, Bitlake, Tilde, VIRATEC, FOS, Baltic Satellite Service un citi uzņēmumi.

	Sakaru programmas -ARTES / drošas savienojamības programmas / 5G–6G
	500 000
	Satelītsakari, 5G/6G integrācija, droši sakari.
	LMT, Mikrotīkls, ISP Optics Latvia, telekomunikāciju un IKT uzņēmumi

	EKA izvēles programma kosmosa izpētes jomā “E3P”
	1 400 000
	Mēness un kosmosa izpētes tehnoloģijas, augstu TRL produktu attīstība.
	Allatherm, Deep Space Energy, 2AM, BitLake, Eventech, Latvijas zinātniskās institūcijas 

	EKA izvēles programma biznesa attīstības jomā “Access”
	1 200 000
	ESA BIC Latvia darbības turpinājums, komercializācija un jaunuzņēmumu attīstība
	ESA BIC Latvia, jaunuzņēmumi, spin-off uzņēmumi 

	Latvijas Nacionālā programma - RPA
	4 290 800
	Pētniecība, izglītība, doktorantūra, cilvēkkapitāls, TRL 1–3 attīstība, zemes novērošanas pakalpojumi, praktikanti EKA tehnoloģiju centros
	Universitātes, zinātniskie institūti, MVU, studenti, doktoranti, jaunuzņēmumi, ESERO centrs

	Kopā
	12 200 000
	
	



Tabulā 10. ietvertais finansējuma sadalījums atspoguļo Latvijas plānoto dalību Eiropas Kosmosa aģentūras programmās pašreizējā EKA Ministru padomes plānošanas cikla ietvaros un balstās uz šobrīd pieejamo EKA programmu piedāvājumu, Latvijas organizāciju identificētajām vajadzībām un EKA ekspertu rekomendācijām. Vienlaikus jāņem vērā, ka nākamais EKA Ministru padomes cikls sāksies 2029. gadā, kad būs pieejams jauns programmu piedāvājums un tiks pārskatītas Latvijas prioritātes. Tādēļ finansējuma nepieciešamība vismaz 6,1 milj., EUR pēc 2028. gada šobrīd ir uzskatāms par indikatīvu.

[bookmark: _Toc232689921]EKA Ministru padome 2025. gadā
Reizi trīs gados EKA notiek ministru padomes, kā ietvaros ministri pieņem EKA budžetu uz nākamajiem trīs gadiem, kā arī nosaka galvenās prioritātes un mērķus. EKA Ministru padomes sanāksmē 2025. gada 26.–27. novembrī Brēmenē, Vācijā (saīsināti lieto apzīmējumu “CM25”) tika izvirzīti šādi galvenie mērķi un uzdevumi: 
· Aizsargāt mūsu planētu un klimatu: Attīstīt un īstenot Zemes novērošanas un vides uzraudzības programmas, lai veicinātu ilgtspējīgu attīstību un klimata pārmaiņu mazināšanu.
· Izpētīt un atklāt: Veicināt zinātniskās izpētes misijas, tostarp sadarbību ar NASA un citām starptautiskām organizācijām, lai paplašinātu cilvēces zināšanas par Visumu.
· Stiprināt Eiropas autonomiju un izturību: Attīstīt divejādas izmantošanas satelītu infrastruktūru, tostarp augstas izšķirtspējas Zemes novērošanas sistēmas ar mākslīgā intelekta atbalstu, lai nodrošinātu Eiropas stratēģisko neatkarību un drošību.
· Veicināt izaugsmi un konkurētspēju: Atbalstīt Eiropas kosmosa industrijas attīstību, veicinot komercializāciju un inovācijas, lai nostiprinātu Eiropas konkurētspēju globālajā tirgū.
· Iedvesmot Eiropu: Veicināt sabiedrības izpratni un interesi par kosmosa zinātni un tehnoloģijām, lai iedvesmotu jauno paaudzi un veidotu sabiedrības atbalstu kosmosa misijām.
CM25 sanāksmē piedalījās EKA dalībvalstu un asociēto dalībvalstu ministri, kas pieņēma lēmumus par nākotnes Eiropas kosmosa projektiem un to finansējumu. Katra EKA dalībvalsts un asociētā dalībvalsts pierakstījās EKA izvēles programmām uz nākamo trīs gadu (2026–2028) periodu. Latvija CM25 sanāksmē pierakstījās EKA izvēles programmām ar šobrīd pieejamo finansējuma apjomu 6 010 610 euro apmērā, kuru nodrošina IZM no valsts budžeta piešķirtā finansējuma 1 102 366 euro apmērā un 4 908 244 euro ERAF finansējuma. 
Kopumā EKA dalībvalstis pierakstījās EKA programmām par kopējo summu 22,1 miljardi euro un nākamo trīs gadu periodu, būtiski palielinot ieguldījumus zinātnē, tehnoloģijās, Zemes novērošanā, drošībā un palaišanas sistēmās, kā arī EKA pirmo reizi tika piešķirts mandāts aizsardzības aktivitātēm, nostiprinot Eiropas kosmosa autonomiju un noturību. EKA dalībvalstu jaunās saistības nozīmē 32% budžeta pieaugumu (vai 17%, ņemot vērā inflācijas korekciju), salīdzinot ar 2022. gada Ministru padomi. 
Lielākie ieguldītāji EKA paliek Vācija ar 5,7 miljardu euro (23.11% no visiem ieguldījumiem) lielu ieguldījumu, Francija ar 3.6 miljardiem euro (16.42%) un Itālija ar 3,46 miljardiem euro (15.79%). Mazākās Eiropas valstis arī ir būtiski palielinājušās savus ieguldījumus: Slovēnija – 46 milj. euro (0.21%), Igaunija – 58 milj. euro (0.27%), Slovākija – 14 milj. euro (0.06%) un Lietuva – 13 milj. euro (0.06%). Savukārt Latvija veica vismazākos ieguldījumus 6 milj. euro (0.03%) apmērā. 
Latvija pierakstījās EKA programmām, kas nodrošina līdzsvarotu augšupējo (upstream) un lejupējo (downstream) sektoru attīstību, veicinātu zinātnes komercializāciju un privātās investīcijas, kā arī stiprinātu izglītību un kvalificētu speciālistu sagatavošanu. Sadarbībā Aizsardzības ministriju Latvijas iesaistījās EKA divējāda lietojuma programmā  ERS, stiprinot valsts kosmosa spējas drošības jomā. Tāpat Latvija turpinās dalību vairākās nozīmīgās EKA programmās, kas stiprina industrijas kompetences, veicina jaunu tehnoloģiju attīstību un sekmē Latvijas iesaisti Eiropas vērtību ķēdēs un misijās.

Tabula Nr.11 EKA programmas, kurām Latvija 
pierakstījās EKA Ministru Padomes laikā [footnoteRef:49] [49:  Tabulā atspoguļotas Latvijas saistības, kas uzņemtas Eiropas Kosmosa aģentūras Ministru padomes sanāksmē 2025. gadā, ņemot vērā tobrīd pieejamo finansējumu. Finansējuma ierobežojumu dēļ Latvija vairākās programmās veica pierakstīšanos tikai tādā apjomā, kas nodrošina dalību 2026. gada aktivitātēs. Līdz ar to tabulā norādītās summas nav tieši salīdzināmas ar tabulā Nr. 10 ietverto indikatīvo finansējuma sadalījumu 2027.–2028. gadam, kas atspoguļo papildus nepieciešamo finansējumu pilnvērtīgai dalības turpināšanai attiecīgajās programmās nākamajos gados.] 

	Programma
	Summa (€)

	Obligātā programma
	429 600

	EKA izvēles programma tehnoloģiju attīstībā jomā “GSTP”
	600 000

	EKA izvēles programmas zemes novērošanas jomā “Future EO”
	600 000

	Nākotnes navigācijas programma – NovaMoon Demonstrator
	300 000

	Divejāda lietojuma programma – ERS elements 2
	150 000

	Drošo sakaru (Secure Connectivity) programmas elements 3
	250 000

	EKA izvēles programma kosmosa izpētes jomā “E3P”
	1 500 000

	EKA izvēles programma biznesa attīstības jomā “Access”
	70 000

	EKA nacionālā programma – RPA
	1 955 424

	Saistības no iepriekšējā perioda
	155 586

	Kopā
	6 010 610



[bookmark: _Toc232689922]EKA divējāda lietojuma programmas
Mainoties drošības situācijai Eiropā, EKA no 2026. gada ir būtiski mainījusi savu pieeju, piedāvājot dalībvalstīm attīstīt divējāda lietojuma kosmosa tehnoloģijas un sistēmas, kas stiprina gan aizsardzības, gan civilās drošības spējas. Īpašs uzsvars tiek likts uz augstas izšķirtspējas ģeoizlūkošanas (ISR – izlūkošana, novērošana un situācijas izpratne) spēju attīstību, kas ir kritiski svarīgas mūsdienu drošības vidē.
Šajā kontekstā EKA CM25 dalībvalstīm tika piedāvāta iespēja iesaistīties programmā Eiropas Noturība no kosmosa (ERS) un GSTP programmas komponentē “Noturība un drošība”. Šo programmu ietvaros iespējams attīstīt gan vispārējas tehnoloģijas aizsardzības vajadzībām (Zemes novērošana, satelītu sakari, prettraucējumu risinājumi, kiberdrošība un precīza navigācija), gan arī reģionālas Zemes novērošanas sistēmas, kas pielāgotas konkrētām vajadzībām, tostarp robežuzraudzībai, kritiskās infrastruktūras aizsardzībai un situācijas monitorēšanai.
Dalība šādās programmās ļautu Latvijai attīstīt suverēnas kosmosa datu izmantošanas un sakaru spējas, nodrošinot, ka sistēmas tiek pārvaldītas atbilstoši nacionālajām vajadzībām un drošības prasībām. Ieguldījumi EKA divējāda lietojuma programmās var tikt ieskaitīti arī NATO aizsardzības izdevumu struktūrā, tādējādi stiprinot Latvijas ieguldījumu kolektīvajā drošībā.
Mūsdienu drošības apstākļos efektīva aizsardzība nav iespējama bez savlaicīgas telpiskās informācijas, drošiem sakariem un precīzas navigācijas. Ja šie pakalpojumi tiek traucēti vai pārņemti, tiek apdraudēta valsts spēja reaģēt uz krīzēm un nodrošināt aizsardzību. Tādēļ ieguldījumi kosmosa tehnoloģijās vienlaikus stiprina gan militāro, gan civilo jomu – robežapsardzi, katastrofu pārvaldību, kiberdrošību un citas kritiskas spējas.
Mūsdienu drošības un aizsardzības risinājumos arvien vairāk integrējas satelītsakari, globālās navigācijas satelītu sistēmas (GNSS), Zemes novērošanas dati un drošas datu pārraides risinājumi. Šie kosmosa infrastruktūras pakalpojumi nodrošina būtisku atbalstu autonomajām sistēmām, bezpilota tehnoloģijām, situācijas apzināšanai, navigācijai, kritiskās infrastruktūras uzraudzībai un citiem valsts drošības uzdevumiem.
IZM sadarbībā ar AizM un IeM ir iesaistījusies jaunajā EKA divejāda lietojuma programmā – ALPSTAR, kas paredz izveidot Eiropas mēroga savietojamu kosmosa izlūkošanas un novērošanas sistēmu. ALPSTAR mērķis ir savienot dalībvalstu satelītus, zemes infrastruktūru un datu apmaiņas risinājumus vienotā sistēmā, nodrošinot kosmosa datu izmantošanu aizsardzības, drošības un civilās aizsardzības vajadzībām. ALPSTAR programmā ir iesaistīta Nacionālie bruņotie spēki, Valsts ugunsdzēsības un glābšanas dienests, Valsts policija un Valsts robežsardze, ņemot vērā kosmosa datu pieaugošo nozīmi situācijas apzināšanā, robežu drošības nodrošināšanā, kritiskās infrastruktūras aizsardzībā un krīžu pārvaldībā.
ALPSTAR ietvarā arvien būtiskāka nozīme ir tā sauktajam kosmosa noturības mezglam (Space Resielence Node), kas veido atsevišķu funkcionālu slāni kopējā sistēmas arhitektūrā. Kosmosa noturības mezgls ir risinājumu kopums, kura mērķis ir nodrošināt kosmosa datu un ar tiem saistīto pakalpojumu nepārtrauktību, pieejamību un aizsardzību arī traucējumu, krīžu vai apdraudējumu apstākļos.
Praktiski tas nozīmē, ka šis slānis apvieno vairākus elementus:
· alternatīvus un savstarpēji aizvietojamus datu avotus (piemēram, dažādu valstu satelītu sistēmas);
· rezerves datu apstrādes un uzglabāšanas infrastruktūru;
· drošus datu pārraides ceļus, tostarp satelītu sakarus;
· mehānismus ātrai datu pieejamības atjaunošanai pēc traucējumiem;
· risinājumus darbībai elektroniskās ietekmes un kiberapdraudējumu apstākļos.
Kosmosa noturības mezgla galvenais ieguvums ir spēja nodrošināt, ka kritiskie kosmosa dati (piemēram, Zemes novērošanas informācija vai sakaru kanāli) paliek pieejami arī tad, ja daļa infrastruktūras tiek traucēta, bojāta vai mērķtiecīgi ietekmēta. Tas ļauj saglabāt nepārtrauktu situācijas apzināšanos, lēmumu pieņemšanu un operatīvo vadību gan militārajās, gan civilās aizsardzības vajadzībās.
ALPSTAR kontekstā kosmosa noturības mezgls dod šādus praktiskus ieguvumus:
· nodrošina operacionāli izmantojamu informāciju, apvienojot un nepārtraukti atjaunojot datus no dažādiem avotiem arī traucējumu un apdraudējumu apstākļos;
· ļauj veikt datu apstrādi un analīzi tuvu reāllaikam, nodrošinot savlaicīgu situācijas izvērtēšanu un lēmumu pieņemšanu;
· garantē kritisko datu pieejamību augsta riska situācijās, vienlaikus uzturot to integritāti un uzticamību;
· nodrošina elastīgu datu un sakaru plūsmu pārvaldību, ļaujot nepārtraukti pārslēgties starp dažādiem avotiem un apstrādes punktiem;
· stiprina spēju patstāvīgi iegūt, apstrādāt un izmantot operacionālo informāciju, mazinot atkarību no ārējiem pakalpojumu sniedzējiem;
· veicina savietojamu datu apstrādi un apmaiņu starp valstīm, ļaujot efektīvi koplietot analītiskos rezultātus un situācijas novērtējumus.
Tādējādi kosmosa noturības mezgls nav tikai tehnisks papildinājums, bet būtisks arhitektūras slānis, kas nodrošina, ka ALPSTAR sistēma spēj funkcionēt arī sarežģītos apdraudējuma apstākļos, garantējot kritisko kosmosa pakalpojumu nepārtrauktību un uzticamību
Lai Latvija varētu pilnvērtīgi piedalīties ALPSTAR un Kosmosa noturības mezgla programmā un nodrošināt praktisku šo spēju ieviešanu nacionālajā drošības sistēmā, turpmākajos gados būs nepieciešams mērķtiecīgs finansējuma palielinājums, īpaši no AizM puses. Bez atbilstoša finansējuma Latvija varēs izmantot programmu tikai ierobežotā apjomā, savukārt ar aktīvu iesaisti būtu iespējams nodrošināt prioritāru piekļuvi datiem un efektīvi integrēt kosmosa tehnoloģijas aizsardzības un drošības struktūru darbā. Dalība programmā līdz ar to ir ne tikai tehnoloģiska iespēja, bet arī stratēģisks ieguldījums valsts drošībā un noturībā.
Papildus Zemes novērošanai arvien lielāka nozīme tiek piešķirta arī drošiem un noturīgiem sakariem kosmosā, kas ir kritisks elements valsts aizsardzības spējās. Šim nolūkam EKA no 2027. gada uzsāk programmu R4GOV, kuras mērķis ir attīstīt jaunas paaudzes valdības un aizsardzības sakaru risinājumus, kas nodrošina darbību arī situācijās, kad tradicionālā sakaru infrastruktūra ir traucēta vai nedarbojas. Ņemot vērā programmas būtību un tiešo saistību ar aizsardzības un nacionālās drošības jautājumiem, Aizsardzības ministrijai būtu jāizvērtē iespēja nodrošināt mērķtiecīgu iesaisti un finansējumu šajā programmā, lai Latvija spētu attīstīt sev nepieciešamas, kontrolējamas un noturīgas sakaru spējas. Dalība R4GOV ļautu ne tikai izmantot Eiropas līmeņa risinājumus, bet arī veidot nacionālu kompetenci un saglabāt kontroli pār kritisko sakaru infrastruktūru, kas ir būtiska gan militārajās, gan krīžu vadības situācijās.
Pašlaik Latvijai nav pietiekama finansējuma, lai pilnvērtīgi izmantotu EKA piedāvātās divējāda lietojuma programmas. Līdz ar to AizM būtu lietderīgi izvērtēt iespēju tuvākajos gados paredzēt mērķtiecīgus ieguldījumus atsevišķos virzienos, īpaši GSTP “Noturība un drošība” komponentē, ERS programmā un saistītajās sakaru iniciatīvās, tostarp R4GOV.

[bookmark: _Toc232689923]Sekas, ja nepieciešamais finansējums sadarbībai ar EKA netiek nodrošināts

Ja nepieciešamais papildu finansējums EKA programmās netiek nodrošināts šajā ziņojumā norādītajā apmērā, tas radīs būtiskas un nevēlamas sekas.
Nacionālās kosmosa politikas mērķu apdraudējums. Tiks vājināta Latvijas kosmosa nozares uzticamība valsts ilgtermiņa mērķiem attīstīt kosmosa ekosistēmu. Tāpat palēnināsies vai apstāsies līdz šim AD līguma ietvaros izstrādāto tehnoloģiju tālāka attīstība un komercializācija.
Kompetences un cilvēkkapitāla zudums. Kosmosa nozare ir globāli augoša un izteikti konkurētspējīga, tajā darbojas augsti kvalificēti speciālisti. Nekonsekventa nozares atbalstīšana var novest pie unikālu kompetenču un kapacitātes zuduma. Vienlaikus pastāv risks, ka augsti kvalificētais darbaspēks aizplūdīs uz citām valstīm ar stabilāku finansējumu vai arī pāries uz citām nozarēm.
Starptautiskās sadarbības un uzkrāto investīciju zaudējums. Latvijas organizāciju interese un iesaiste EKA aktivitātēs pakāpeniski augusi: no 30 reģistrētām organizācijām 2013. gadā līdz 131 organizācijām 2026. gadā. IZM un partneri ieguldījuši nozīmīgus resursus, lai apmācītu industrijas personālu, veicinātu uzņēmumu iesaisti un starptautisko sadarbību. Finansējuma trūkums nozīmētu, ka šīs investīcijas kļūtu mazefektīvas vai pat zaudētas.
Tehnoloģiju un inovāciju attīstības risks. Izstrādātās tehnoloģijas un pielietojumi varētu netikt turpināti vai tikt pārņemti citās valstīs. Pastāv risks, ka Latvijas uzņēmēji pārvietos savas aktivitātes uz valstīm, kur pieejams EKA vai līdzvērtīgs atbalsts. Latvijas uzņēmumi riskē zaudēt konkurētspēju, jo citu valstu industrija apsteigs analogas tehnoloģijas.
Stratēģisko mērķu neizpilde. Latvijas Kosmosa stratēģijas 2021–2027 mērķus un rādītājus nebūs iespējams sasniegt. Nozares straujā attīstība, kas pēdējos gados bijusi vērojama, apstāsies un regresēs. Valsts pozīcijas starptautiskajā kosmosa kopienā vājināsies, un tiks apdraudēta Latvijas kā uzticama partnera reputācija.
Ierobežota pieejamība brīvpieejas satelītdatiem. Tas nozīmētu ierobežotas iespējas izmantot un radīt jaunus risinājumus, kas balstīti uz brīvi pieejamiem satelītdatiem. Bez  sadarbības ar EKA Latvijas institūcijām un uzņēmumiem būtu grūtāk iesaistīties starptautiskos pētniecības un inovāciju projektos, tādējādi samazinot mūsu spēju attīstīt lokālus risinājumus lauksaimniecības, mežsaimniecības, klimata pārmaiņu, drošības un infrastruktūras pārvaldības jomās. Rezultātā mūsu valsts riskētu kļūt par datu patērētāju, nevis līdzvērtīgu partneri vai jaunu inovāciju radītāju, zaudējot gan pieeju modernākajiem rīkiem un pakalpojumiem, gan iespēju veidot augstas pievienotās vērtības ekonomiku uz satelītdatu izmantošanas pamata.
Riski aizsardzībai un drošībai. No aizsardzības un nacionālās drošības viedokļa kosmosa spējas kļūst par neatņemamu operacionālo kapacitāšu daļu. Savlaicīga piekļuve uzticamai satelītu informācijai, drošiem sakariem un precīzai navigācijai tieši ietekmē Nacionālo bruņoto spēku, Valsts robežsardzes, Iekšlietu ministrijas sistēmas iestāžu un citu valsts drošības institūciju spēju pieņemt ātrus un pamatotus lēmumus. Bez šīm spējām palielinās risks, ka krīžu vai militāra apdraudējuma situācijās Latvijai nebūs pieejama pilnīga un savlaicīga situācijas izpratne, kas var apgrūtināt efektīvu reaģēšanu un koordināciju ar sabiedrotajiem. Tādēļ ieguldījumi kosmosa tehnoloģijās ir būtiski ne tikai ilgtermiņa attīstībai, bet arī tūlītējai valsts aizsardzības spēju stiprināšanai.

[bookmark: _Toc232689924]Turpmākā rīcība

1. Atbalstīt informatīvajā ziņojumā ietverto turpmāko rīcību Latvijas kosmosa nozares attīstībai.
2. Atbalstīt Latvijas Republikas valdības un Eiropas Kosmosa aģentūras asociētās dalībvalsts līguma pagarināšanu no 2027 līdz 2041.gadam. 
3. Izglītības un zinātnes ministrijai sagatavot un nosūtīt Eiropas Kosmosa aģentūrai vēstuli Latvijas Republikas valdības vārdā ar lūgumu uzsākt procedūru par Latvijas Republikas un EKA asociētās dalībvalsts līguma pagarināšanu.
4. Pieņemt zināšanai, ka kopējais nepieciešamais finansējuma apmērs dalībai EKA asociētās dalībvalsts statusā no 2027.–2028.gadam ir 12 200 000 euro.
5. Izglītības un zinātnes ministrijai nepieciešamo finansējumu 8 720 466 euro apmērā nodrošināt no Eiropas Savienības fondu 2021.–2027. gada plānošanas perioda 1.1. prioritātes "Pētniecība un prasmes" 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.5. pasākuma "Latvijas pilnvērtīga dalība Apvārsnis Eiropa programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu" pirmajai projektu iesniegumu atlases kārtai pieejamā finansējuma, pārdalot finansējumu no:
5.1. Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.1. pasākumam "Zinātnes politikas ieviešana, vadība un kapacitātes stiprināšana" paredzētā elastības finansējuma 2 271 077 euro apmērā, tai skaitā 1 930 416 euro apmērā no Eiropas Reģionālās attīstības fonda līdzekļiem un 340 661 euro apmērā no valsts budžeta līdzekļiem;
5.2. Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.9. pasākumam "Pēcdoktorantūras pētījumi" paredzētā elastības finansējuma 6 449 389 euro apmērā, tai skaitā 5 481 981 euro apmērā no Eiropas Reģionālās attīstības fonda līdzekļiem un 967 408 euro apmērā no valsts budžeta līdzekļiem;
6. Izglītības un zinātnes ministrijai nodrošināt valsts budžeta maksājumu 880 800 euro apmērā Eiropas Kosmosa aģentūras obligātās programmas finansēšanai 2027. un 2028. gadā, ik gadu 440 400 euro sedzot no budžeta apakšprogrammas 05.01.00 "Zinātniskās darbības nodrošināšana".
7. Jautājumu par nepieciešamo papildu finansējumu 2028. gadā 2 598 734 euro apmērā, 2029.gadā un turpmāk ik gadu 6 100 000 euro izskatīt likumprojekta "Par valsts budžetu 2027. gadam un budžeta ietvaru 2028., 2029. un 2030. gadam" sagatavošanas procesā vai Eiropas Reģionālā attīstības fonda līdzekļiem, par to lemjot Eiropas Savienības fondu tematiskajā komitejā.
8. Aizsardzības ministrijai izvērtēt iespēju ieguldīt ar aizsardzības spēju attīstību saistītās Eiropas Kosmosa aģentūras divejādas lietojamības programmās.
9. Izglītības un zinātnes ministrijai līdz 2027. gada 1.oktobrim sadarbībā ar Ekonomikas ministriju, Satiksmes ministriju un Aizsardzības ministriju iesniegt izskatīšanai Ministru kabinetā Latvijas Kosmosa nozares attīstības stratēģiju 2028–2034. gadam. 


Iesniedzējs:
Izglītības un zinātnes ministre					I.Indriksone


Vizē:
Valsts sekretārs							J.Paiders



K.Karolis 67047996

Apmeklējumi	2021	2022	2023	2024	2025	142	10801	13854	13626	24383	Unikālie apmeklētāji	2021	2022	2023	2024	2025	46	6677	9888	9696	18689	



Kopējā projektu vērtība pa uzņēmumiem EKA obligātajā programmā:1,3 milj. euro


Summa (€)	
Komercializācijas Reaktors 	Management Service Company 	Deep Space Energy	SIA Irbgs	777480	394606	100000	60000	


Kopējā projektu vērtība pa uzņēmumiem EKA vispārīgajos pasūtījumos: 428 241 euro


Summa (€)	
Tilde SIA	Zabbix SIA	Ceram Optec SIA	Armadillo SIA	228021	151011	37288	11920	


Kopējā projektu vērtība pa uzņēmumiem EKA RPA programmā (euro): 6,35 milj. euro

Kopsumma (€)	

SIA Eventech	SIA Bitlake Technologies	Rīgas Tehniskā Universitāte (RTU)	SIA Allatherm	Vides risinājumu institūts	SIA VIRATEC	LU Cietvielu fizikas institūts	Latvijas Universitāte	SIA 2AM	SIA Baltic Satellite Service	Elektronikas un datorzinātņu institūts (EDI)	SIA Latvijas Mobilais Telefons	SIA NRG Solutions	SIA Deep Space Energy	SIA Aurantini	SIA Tilde	LVĢMC	Ventspils Augstskola	SIA ISP Optics Latvia	SIA Fluffy Unlimited	Latvijas Valsts koksnes ķīmijas institūts	SIA Nanocraft	AS SMW Group	SIA Fiber Optical Solution	906550	821446	626169	414655	377871	355185	328503	261853	249399	231600	187443	150000	148780	147647	146398	145000	141006	136725	129920	99857	99700	99657	85000	60000	

Kopējā projektu vērtība pa uzņēmumiem EKA GSTP programmā: 2,9 milj. euro 


Summa (€)	
Allatherm SIA	RD ALFA Mikroelektronikas Departaments JSC	Baltic Scientific Instruments SIA	Naco Technologies SIA	Qubalt SIA	SMW Group AS	LU CFI	Latvijas Universitāte	1232697	486000	344402	318535	270000	200000	60555	30000	


Kopējā projektu vērtība pa uzņēmumiem EKA programmā 
Future EO: 1,26 milj. euro

Summa, euro	
Baltic Satellite Service SIA	Nodibinājums “Vides risinājumu institūts”	Lauku atbalsta dienests (LAD)	Elektronikas un datorzinātņu institūts (EDI)	Valsts vides dienests (VVD)	721700	408580	60000	59840	9900	


Kopējā projektu vērtība pa uzņēmumiem EKA programmās 
Kosmosa izpēte, Kosmosa drošība un Scale-up: 4,07 milj. euro

Summa, euro	
SIA Allatherm	Komercializācijas Reaktors	SIA Eventech	3476000	299520	298230	


Tiešais	
2021	2022	2023	2024	2025	20	15	25	40	15	Netiešais	
2021	2022	2023	2024	2025	5	5	5	10	5	Inducētais	
2021	2022	2023	2024	2025	5	5	10	10	5	



Tiešais	
2021	2022	2023	2024	2025	1.4	1.5	2.5	2.2999999999999998	1.7	Netiešais	
2021	2022	2023	2024	2025	0.2	0.2	0.4	0.6	0.3	Inducētais	
2021	2022	2023	2024	2025	0.3	0.3	0.5	0.6	0.4	

